url: =KHENPI 7 | TUICIIN TUNNA ~ MUC\nKHENPI 7 | TUICIIN TUNNA\nAdmin 5:31:00 PM Articles, Tuanpu Pa leh Kamsangte\nTUANPU PA LEH KAMSANG TE THU\nNOAH hun caingin Adam mawhna leh Kain mithahna hanga samsiatna pen a zahnihin hong tam hi. Ahi ta zongin, hih in lei maitang ki naak siatsak lua nai lo hi.\nSiatna a ki manawh lam kithei thei hi sam napi-in, leitungin etlawm mahmah lai-in, mun citeng noptuak mahmah lai hi. Mualtungte pen gammang singkung liangpipite tawh kituama, tua singdawnte leh a hiangte ah leenggah bawk tampi pite kaai gihgiah kawikawi hi. Zaangkuamte lah paak huan hoih mahmah bangin hing dikdeka, paakte in anam tul a kisim thei in tama, namtui vauvau hi. Singgah lah nam tam lua kisa-in, ciangtan omlo bang liang hi. Singkungte in tu laia singkungte liatna, hoihna leh kilawmna tawh geenteh theihlohin om a, sing gilte sak lua kisa-in suang bang phial hi. Kham, ngun leh suang manpha tuamtuamte a lomlom in om kawikawi lel hi.\nMihing in PiangsakPa bawl laia thahaatna tampi mah nei lai hi. Khan sausak thei singkung tawh a kisuk khak nawn loh uh kum tam mahmah khin hi ta napi, mite nuntaak hun sung pen akum za mah a sim hi lai veve hi. Tua sauveipi a nungta mi thagolte in amau khuak pilna tek uh tawh Pasian minthan nading zong uh henla, seem hi le uh, PiangsakPa min in lei maiteng mun citengah phatin a om ding a, amau in zong a nuntaak sung uh Pasian ngiimna tawh kituakin nuam a sa ding uh hi. Ahih hangin, hih bangin a seem kei mawk uh hi. Tua mite lakah mi thagol mahmah leh thahat mahmah te, mipil mahmah te, khutsiamna lama minthang mahmahte a om uh hi. Ahih hangin amaute in amau siamna tek uh tawh mawhna gamsung nasepte a seem zaw uh hi.\nPasian in tuiciin tunma a mite tungah hauhna leh pilna, siamna, letsong tuamtuam a pia hi. Ahih hangin, amaute in hih Pasian piak nate tawh a mau leh amau ki pahtawi uh a, a Piapa tungah a lungdam saangsik un, a neihsa a vante peuh it zaw in, pahtawi zaw mawk uh hi. Kham leh ngun, suang manphate leh sing gil to mahmah te peuh tawh a mau om nading innte lam uha, akhut siamnate uh tawh a innte uh zeemin khat leh khat akidem uh hi. A hauhnate uh leh a siamnate uh amau deih bang lel in, a lungkim theih nading un zangh uh a, gualnopna leh gitlohna, kihhuaina lamah uang tat-in a kidem uh hi. Pasian theih nopna lungsim peuhmah nei lo in, a sawt lo in Pasian a om lam zongh a nial ta uh hi. Pasian omlo hi hong ci ta mai uh hi. A bawlpa biak ding saang un bawlsa nate a bia zaw uh hi. Mihing khuakpilna pahtawi-in, akhut uh tawh a bawlsa nate peuh bia-in, milim mai ah kuun dingin a tu leh a tate uh ahilh uh hi.\nA hing dikdek mun zaang lai khawng leh a etlawm mahmah a bawk litliat singkung nuai peuhah milim tuate a koih kawikawi uh hi. A kum tawna hing dikdek singkung lian tata peuh a milim pasian uh biak nadingin ap uh hi. Hih singkung te tawh kizom in huan hoih no note nei uh a, mihing duh leh deih theih ding singgah namkim ciing uh a, tua nate tawh a milim pasiante a bia uh hi.\nMihingte in Pasian kithei lo sak uha, a lungsim uh tawh a bawl tawm ganhing meel pua khat peuh a biak manun, mihing dinmun in hong niam kiat seemseem hi. Laphuakpa in milim biak mana a biapa din mun hih bangin geen hi. "Milim bawlte in a milim te tawh kibang uh hi. Tua mah bangin milim a muang a suangte zongh tua milim tawh a kibang hi. " Ps. 115:8. Mihing in ih lungsim tawh nakpi taka ih ngaihsutna thumaanm, siangthona leh deihhuaina saanga saang zaw ah kahto ngei lo ding hi. Mihing lungsim in mihing dinmun saanga saang zaw ah a kilaptoh kei a mong neilo itna leh pilna a ngaihsut kei leh, a niam kiat suk seemseem ding ahi hi. Milim bia mite in a milim pasiante uh mihing bangin aheh thei, adah akap thei, ahuuk a lan thei in koih uh a, amau dinmun pen niam suk seemseem hi. "Pasian in hih leitungah mihingte gitlohna nasia sa lua hi. Mihing ngaihsutna peuh mah siatna bekbek hi tawntung hi.\nLeitung mahmah zongh Pasian mai ah kihhuai hi: bang hang hiam cih leh leitung in siatna, kithahna tawh kidim hi. Pasian in mite zuih dingin a thukhaamte pia hi napi, a thukhaamte kipalsata, mawhna namkim a piang hi. Mite gitlohna pen akilangh tangin muhtheih hi a, thudikna pen khenuaiah kisik cip hi. Bawlsiatna a thuak mite kahna aw vantung dongah a tungto hi.\nPasian phuhsa tawh kilehbulh in zi tampi neihna hong om hi. Topa in Adam adingin zi khat bek pia hi. Ahih hangin, mawhna hong om khit ciangin mihing in ama deihna bang bek zui nuama, tua manin, siatna leh gitlohna manlaang takin a pung hi. Kiteenna thubulte leh mi neihsa lamsate zahtaakna om nawnlo hi. A vengte zi peuh, aneihsa peuh a deih gawh uh leh suh gawp sak uh hi. Ganhingte khel bawlin, that that mai uh a, ganhing sa pen an in nei uh ahih manun, gilo seemseem, haangsan seemseem uh a, a tawpna ah mihing thah ding nangawn cikzia nawnlo uh hi.\nLeitung ahih leh naupang mahmah lai hi. Ahih hangin mawhna pen kip mahmah bek hi lo in leitang mun citeng ah ki zeel kawikawi khin ahih manin, Pasian in thuak zo nawn lo a, "Ka bawlsa mihing pen lei maitang pan ka susia ding hi." ci hi. A Khasiangtho in mimawhte ompih thapaai den lo ding hi ci lai hi. Mite in amawhna uh pan akhawl kei uh leh, Pasian in susia maimang cip dinga, ganhing leh vasa te dongin beimang sak dinga, singkung namkim tawh a kituam nop tuak mahmah leitung pen a hawmsuak sak ding hi.\nKihhuaina leh siatna in a gual zawh laitak mahin Methuselah, Noah leh midang tampite in Pasian a kiphawk theih nadingin naakpi in naseem uh a, gamtat siatna a khawl theih nadingin na dal kankan uh hi. Tuiciin tunma kum 120 lai pekin, Topa in a vantungmi tungtawn in, Noah kiangah a ngiimna teng a geen khit ciangin, tembawpi lam dingin a sawl hi. Noah in tembawpi a lam kawmkawm in, Pasian in migilote a suksiat nadingin leitungah tuicin hong tungsak ding hi ci-in a taangko ding ahi hi. Thu ngai a, um a, kisik kika, kipuahpha mite in mawh maisakna ngah in a suakta ding uh hi. Enock in a tate kiangah tuiciin tawh kisai thu Pasian lah bangin geen pahpah a, Noah in tembaw a lam tak ciangin, Methuselah leh atate'n zongh a lampih uh hi.\nPasian in Noah kiangah tembawpi a dung leh a vaai, a saan nate a piak khit ciangin, a lam dan ding kician takin hilh sitset hi. Mihing pilna leh ngaihsutna in tua banga gol leh a to ding geel thei lo hi. Pasian pen a geelpa hi a, Noah pen a lampa hi. Tui tunga laam thei dingin tembaw peek pian danin kilam hi. Noah tembawpi-in, lam khat panin inn tawh kibang peuh mah hi. Cial thum hi a, a hih hangin kongpi khat bek nei a, tua zongh a pangah ahi lai hi. A tung lam panin khuavaak kiluut sak a, a sunga inn mengno tengah khuavaak lut thei dingin ki bawl hi. Tembawpi lam nadinga kizangh singte in cypress (gopher sing) hi a, kum za tampi sung a muat pak lo ding ahi hi. Hih tembawpi pen tha tampi tak bei leh hun sawtpi tak la a damdama kilam ahi hi. Tu hun lai a singluang ih tana sing beu ih suah sak nadinga tha leh hun ih paih saangin, tha tampi leh hun sawtpi kisam zaw hi. Mite in tu lai mite saangin a haat zawk uh hangin, singkungte in tu lai a akimu ngeilo, gammang singkung lian pipite hi a, sak mahmah hi. Mihing septheih leh bawl theih ciang bek tawh ki bawl hi a, Pasian in ompih lo hi leh pingpei, tuihual lianpipite in a susia ziau lel ding hi.\n"Upna tawh Noah ini amuh nailoh thu um in, Pasian kihtaakna tawh a innkuanpihte a gupkhiat nadingin tembawpi a lam hi. Hih a nasepna tawh leitung mawhsaka, amahin upna tawh thumaan gamluahpa a suak hi." Heb. 11:7. Hong tung ding tuiciin thu mite tungah geena, tua pen a nasepna in teci panpih sawnsawn hi. Hih bang teng tawh a upna kipicing sak hi. Pasian geen peuh up lel ding ahihna leitung mite tungah teci a pang hi. A neihsa khempeuh, tembawpi lam nadingin zangh mang kiuh keuh hi. A tembawpi pen leikeu tungah lama, mun tuamtuam panin mite'n tua tembaw en ding leh a thuhilhte ngai ding in hong pai uh hi. Tembaw lamna a, sek ging, hei ging khat peuh in mite tungah teci a pangpang na hi gige hi.\nTua a thu zaak phetun mitampi te in a zui nuam bangin a om uh hangin kisik kikna taktak tawh Pasian lamah kihei tuan lo uhhi. A mawhnate uh nusia nuam peuhmah lo uh hi. Tuiciin hong tun ma in, a upna uh a kisittel ciangin, cing zo lo pahpah uh hi. A nung ciangin a omna ngei, a upna ngei mah uh zom kik uh a, Pasian thu nial uh hi. Pawl khatte in um takpi uh a, zongh zui nuam takpi uh hi. Ahih hangin a lawm a gualte un ko gawp, zahpih gawp in geensia uh ahih manun kihei kik uh a, a nung ciangin, a geensia, a zahkote lakah a suuk pente hong suak uh hi. Khuavaak ngah khin napi a Pasian khasiangtho a nial teeiteeite zaha mawhna sunga a thuklut ding kuamah om lo hi.\nNoah hun laia mite khempeuh milim bia mi hi sam lo uh hi. Tampite in Pasian bia mahin kituat uh hi. A milimte un Pasian limla bek hi a, tua milimte in Pasian ih cih in bang hiam cih hong tel theih sak hi ci uh hi. Hih mi pawlte in Noah thugeen a naak nial pen te ahi uh hi. Pasian pen nuntaakna nei lo na khat tawh limlah sawm uh ahih manin a lungsimte un Pasian vaangliatna leh thupina thei lo pah uh a, Pasian siangthona zongh mu lo in, a kikhel ngeilo Pasian hong sawl, eite zuih ding thute zong a thei kei pah uh hi. Mawhna sunga hong thukluut seemseem uh ciangin a mawhlo cikcik bangin kingaihsun uh a, a tawpna ah Pasian thukhaamte kisam nawn lo hi ci uh hi. Mawhna hangin daan pia ding cih pen Pasian ngeina tawh kilehbulh hi ci uh a, hih leitungah Pasian thukhenna ahi tuiciin hong tung ding hi cih zongh a um kei uh hi. Pasian thukhaam zui hile uh Noah thuhilhnate saangin, kiging khol thei mah ding uh hi napi, anial tak uh ciangin Noah thuhilhna pen amau adingin nuihzaak huai, kheemna tawh kibang hi.\nA tam zaw leh mihonpi lam pen a maan zaw na hi khol lo hi. Leitung bupin Pasian thudikna leh Thukhaamte langpanin om uh a, Noah bang zong biakna hanga "mihaipa" ci lel uh hi. Satan in Eve a kheem laitakin, "Na si takpi kei ding hi," ci hi. Gen. 3:4. Tua bang mah in, milian, kumpi, manglian, zahtaakhuai pipite leh mipilte in "Tuiciin tung takpi lo ding hi. Patauh kul peuhmah lo hi. Pasian in a bawlsa nate tua bangin daan thuak sakin leitung bawlsia zenzen lo ding hi. Lung muang takin om unla, lau peuhmah kei un. Noah pen a hai, bang mah thu thei lo amawk ot ot hi" ci uh hi. Tua ciangin mite in Noah pen mihai bangin seh uh a, nuihsan gawpin, ciamnuih bawl gawp uh hi. Pasian maiah lungsim kiniamkhiata a om saangsikun a gitloh a satlohna mah uh zomin, thu za ngei het lo bangin kitheih mawh bawl uh hi.\nAhih hangin Noah pen pingpei kihual laka suangpi kip bangin om giugeu lel hi. A kim a paam pan mawhsakna leh haibawlna bekbek tawh akikim um lai takin, a thumaanna leh akip a kho upna tawh Pasian mi ahih lam kilangh cian sak hi. Pasian in ompih ahih manin, a kampaute in bun thei mahmah hi. Kum 120 tawntung thugeena, Pasian tawh a kizopna in amah thakhauh sak seemseem hi.\nTuiciin tunma mite in kum za tampi sung bang mah thu lamdang piang ngei lo a, leitung pen a om ngei in om den lel ding hi ci uh hi. Khua hun te in a kisehsa bang bangin hong om zeel zeel lel hi. Tu ciangciang guahzu nai lo hi. Leitungah guah zu ngei nai lo-in, daaitui bek tawh leimaitang kikawt sak hi. Guunte in zongh a piau kantan ngei nai lo uh a, maantakin tuipi sunga luang thei uh hi. Guunte a piau pan a leet khiatloh nadingin kikeem hi ci uh hi. Ahih hangin hih mite in tua tuite a keempa Pasian in "Hih ciang zo, a baan kuul nawn lo" Job. 38:11 a cih theih lam thei kha lo uh hi.\nHun hong bei toto a, bangmah kilamdanna vat a om loh ciangin, mite launa hong bei hi. Mitampi in a cih theih zeel mah bangin, bawlsa nate in Pasian saangin thupi zaw, kip zaw a, Pasian mahmah in zong kikheel sak thei lo hi, ci uh hi. Noah in tuiciin hong tung ding a cih pen a hi mah ding hi leh hih leitung pai dan angeina pan kilamdang ding cihna hong hi a, tua bangin om thei lo ahih manin, Noah pen zuauphuakpa hi ci uh hi. A gualnop bawlnate, a pawi khaamnate uh zom in, ann ne tui dawn, kipi kiteeng, innlam inn geelin buai henhan uh a, a gitlohna lam uh ah suuk seemseem uh hi. Pasian leh A thupiakte zongh a zaangkhai ngaihsut uh hi. Noah thugeente a maan hi leh mipil, misiam, milian mithupi a kigeente in zongh theih pih ding uh hi ci uh hi.\nTuiciin tunma a mite'n Pasian thuhilhna um in, a gitlohnate uh pan kisik le uh, Pasian in Nineveh pan ahehna a lak khiat mah bangin lakhia kik mah ding hi ven! A hih hangin Pasian leh a kamsaangpa thu a nial den manun, mawhna lamah a tawpna dong tung uh a, kisiatna thuak ding bek a ngak lai uh hi.\nA kisikkik theih nading ua hunpha kipia pen tu-in bei dekta hi. Noah in Pasian sawl bang linlian in thumaan takin na seem khinta hi. Topa lamlahna mah bangin Tembaw pen kilam khin ta a, ganhing te leh mihingte neek ding annte zongh kikoih cing zo hi. Tu-in Pasian kamsaangpa in sapna nunung pen tawh a lawm a gual a khuapih a tuipihte sam hi. Deihsakna lianpi tawh tembawpi sunga lut ziau lel dingin sam hi. Tua nangawn, mite'n nialin, naakpi takin zahpihna leh simmawh bawlna tawh Noah otsan uh hi. Tua lai takin gansate, a lauhuai pen pan a migi pen dongin mualtung, zaangkuam, gamlak pan tembaw sung manawhin hong pai diamdiam uh hi. Noah a zahkote, tu-in hong daai khikhe pah uh hi. Huih nung bang dan khat kiza a, a et uh leh, mun tuamtuam panin vasate hong leeng khawm uh a, tam lua kisa in ni liah mang dektak liang uh hi. Tembaw sunga hong lut deudeu uh hi. Ganhingte'n Pasian sawlna mang uh a, mihing ten nial uh hi. Tua gansate vantung mite'n makaih uh hi. A siangtho te kop sagih ta in hong luut uh a, a siangtho lo te kop nihta in hong luut uh hi. Mite in lamdangsa mahmah uh a, pawlkhatte bang lau peuhmah uh hi. Thu ngaihsun siamte nangawn in bang hang hiam cih thei zo tuan lo uh hi. Mihingte in gitlohna lamah thuukluut khin lua uh ahih manun, a sawtlo in alaunate uh hong veng kik pah hi. Ni hong sa a, leitung pen angei mah bangin hoih mahmah lai ahih manin, mite in a launate uh beisakin, Pasian hehna hai a tun baih theih nadingin, a gitlohnate uh ah a suuk zaw kan uh hi.\nPasian Noah kiangah, "Na innkuanpihte tawh tembawpi sungah luut ta un; bang hang hiam cih leh nangmah in Ka mai-ah na thumaan hi." ci-in thu a pia hi. Noah thuhilhnate midangte'n a nial zenzen uh hangin, a thumaanna leh a cihtakna in a innkuanpihte thupha a ngah sak hi. Tua ahih manin Pasian in amah leh a innkuanpihte gumkhia hi. Nu leh Pa ahi peuhmah adingin Noah pen etteh taak cingmah si mataw!\nHehpihna kong kikhaak ta hi. Gamlaka ganhingte leh huih laka vasate zongh tembawpi sunga bu dingin hong pai khin ta uh hi. Noah leh a innkuanpihte zongh tembawpi sunga om uh a, Topa in Tembaw kongpi khaak sak hi. A te zialzial khuavaak ki mu a, vangliatna meilom in khuaphelep saanga kitel zaw in vantung pan hong tuaksuka, tembaw kong khak tung tengah om hi. Tua kongpi, a sunga omte bekin a khaak zawh peuhmah loh ding uh pen aki mulo khut in damdamin khaak ta hi. Noah leh a innkuanpihte kikalhnelh uh a, Pasian hehpihna anialte bel a pua lamah om uh hi. Tua kongkhaakpi tungah vantung ciaptehna kitum a Pasian bekin hong kik thei hi. Tua mah bangin, Khrist in migilote adingin palai nasepna a zawh ciangin, hehpihna kong kikhaak ta ding hi. Tua in meilom tawh a hong paima hi ding hi. Tua ciangin Pasian in migilote ompih nawnlo ding a, Satan in a duh a deih bangin uk kawikawi ding hi. Migilote in Pasian mite bawlsia nuam ding uh hi. Ahih hangin, Tembaw sunga Naoh a kikep bangin Pasian thahatna in a misiangthote lum bangin dal ding hi.\nNoah leh a innkuanpihte tembawpi sunga a lut khit uh ni sagih sungin guah zuk meel peuh mah om lo hi. Hih hun sung in, amaute upna a kisittel ahi hi. A pualama omten gualzo kisa peuh mah uh hi. Guah a zuk pah loh manin, miten Noah thugeente zuau hi takpi in, tuiciin hong tung ngeilo ding hi ci uh hi. Ganhing leh vasate tembaw sunga a luut deudeu lam leh vantung mi in kongpi a khaak lamte ki theih mawh bawlin a gualnopna ngei mah uh zomto uh a, Pasian vangliatna neu seh in, zahpih uh hi. Tembawpi geiah hong pai khawm ngei ngai uh a, ni danga ageenkhiat ngam ngei loh uh zahpihna leh kosiatna te hong pau khia uh hi.\nA ni ngiatni in meilom nasia takin hong kaai a, vantung teng tuamcip hi. A sawt lo in, van hong ging damdama, khuaphelepte leh keekkiate hong om zuazua hi. Tua zawh ciangin, guah mal golpi pi hong zu pah zuahzuah hi. Leitungah hih bang peuhmah om ngei nai lo ahih manin, mite lau in liing gawp uh hi. A simthamin khat leh khat kidong sim uh a, "Noah thugeente a maantakpi mah hi-in, leitung in kisia takpi ding hi'n teh maw?" ci uh hi. Meilom sah lua ahih manin, van zong vom demdama, guah lah nawh zuk seemseem hi. Gamsate'n lah a cih nading meel uh thei lo in, taai kawikawi uh a, haam kawikawi uh hi. Tua ciangin, lei maitang kitam khama, tuate panin zongh tui kibua bangin guah hong zu zuahzuah hi. Meilomte panin beelkhai a buak bangin tui hong kia hi. Gunte zong khangin, a piau pan letkhia in uh a, zaangkuamteng tuum mang pak uh hi. Lei panin, tui kikhawhto a, huih lakah, suangtum lianpi pite pi(feet) za tampi kikhawh pih to hi. Tua suangte a hong kiat kik ciangin leisung thukpi ah kiphuum luut pah uh hi.\nMite in a bawlsa nate kisiatna mu uh hi. A inn thupite, a huan hing dikdekte, amilim koihna uh ahi singkung bawk litliatte, keekkiate in deng sia cip suaka, a kiim a paam gamlapi dongin kitheh thang gawp uh hi. Mihing kigawhna biakpiakna taute cim mang gawpa, a mite'n zongh a nungta Pasian vangliatna lau-in a milim baikna leh akihhuai gamtatna hangin hih bang siatna hong tung hi cih thei uh hi.\nHuihpi kipei nasia seemseema, singkungte, innte, suangtumte leitang mahmah mun citengah kikhawh, kilawn zenghzangh kawikawi hi. Mihing leh gamsate launa in kama geen zawhlohin nasia hi. Pingpei ging vuavuate banah Pasian a simmawh mite thuumna, tauna leh kahna aw kiza kawikawi hi. Satan mahmah in a si ding, a bei mang ding kisa in patau mahmah hi. Satan in miten kihhuainate seemin Pasian a langdo ding uh pen a deih pen na khat ahi hi. Tu-in Satan in Pasian pen thudik lo-in, gilo mahmah hi ci hi. Satan mah bangin, mi tampi te'n, Pasian min geensia uh a, hih zo hi le uh Pasiam mahmah bal zan nuam uh hi. Pawl khatte in lau in, tembawpi lamah a khut uh vaan uh a, a sunga a luut theih nading un ngen uh hi. Ahih hangin, amaute thuumna in a mawhna suak hi. A tawpna ah, Pasian om a, vanpi, leipi uk hi cih hong thei uh hi. Pasian kiangah naakpi takin thu hong ngen uh hi. Ahih hangin Pasian in a thungetna uh awlmawh lo hi. Tua banga a buai mahmah laitakun, Pasian thukhaam palsatna in siatna tung sak hi cih thei leuleu uh hi. A hih hangin, daan thuak ding launa manin a mawhnate uh pulaak uh a, a sunguh ah kisik kik taktak nei tuan lo uh hi. Tua bang buaina thuak lo hi le uh Pasian a tawng ngam dingte ahi uh hi. Tua mah bangin, Pasian in hih leitung pen mei leh kaat tawh a sawp siang ma-in migilote in amawhnate uh hang hi a, koi mun ah mawh uh hiam cih kithei ding uh hi. Pasian thukhaam a simmawh lam uh kithei ding uh hi. Ahih hangin, taanglai a te bang mah in, kisikikna taktak nei tuan lo ding uh hi.\nPawl khatte dah lua leh patau lua ahih manun tembawpi kawm suk keh sawm uh a, ahih hangin, kip tak leh kho taka kilam hi a, bang mah susia zolo uh hi. Pawl khatte tembawpi pangah luai uh a, tui hual peuh leh sing leh suang tawh a kinawk khaak uh teh thuak zolo in kia uh hi. Tembawpi pen tuihual leh huihpi in sing gawp, lawk gawpa mun khat pan mun dang khat ah a koi lam manawh cih ki thei tuan lo in om hi. Ganhingte humhamna in amaute lau in nasa ahihna lak hi. Tua banga buaihuai mahmah pan nangawnin tembawpi in kisaitna nei lo in tuitungah lam dide thei lai hi. Bang hang hiam cih leh a thahat mahmah vantungmite'n tua tembawpi keem in cing gige uh hi.\nGamsate in pingpei leh huihpi a kipei gawp ciangin, mihingte kiangah, huhna a lamen bang danin, hong taai uh hi. Mihingte lah tua sapite lau si-in leh tui khang lualua pan a suahtak theih nadingun mun sang thei penpente ah kahto uh hi. Pawlkhat te in singdawn khawngah kahto uh a, ahih hangin a tuanna singkungte kizung bawh in tuisan zuaizuai lak mah ah ut ta kei le uh kideenna uh hi. Mual dawn leh suang dawna bute zong tua bang mah in a bukna munte uh cim khia hi. Tua bangin, mun muanhuai a a upmawhte uh nusia zel uh hi. Tui hong khan toh seemseem ciangin, mite in mual saangpen dawnte hong beel ta uh hi. Mihing leh ganhing te omna, khe ngak nading, kituhin kitawng theih uh a, anih mahun tuihual in a taihpih dong kingik uh hi.\nMual saang pen dawnte panin mite in mongnei lo tuipi en uh hi. Tu-in ahih leh Pasian kamsaangpa thuhilhnate zahpiha, haihuai sak theih ding hi nawn lo hi. Hunpha a neih te uh pammaihsa mahmah uh hi. Noah muk pan kamkhumte a zak kik theih nading un ngen uh hi. Ahih hangin, hehpihna kampaute kiza kha nawn lo hi. Pasian itna in, a thutanna mah bangin, mawh bawlna a kikhawlsak nadingin Pasian thukhenna ngen sese hi. Phu laak nadinga kizang a so vanvan tuihualte in Pasian zahkote a vekpi un su maimang cip hi.\n"Pasian thu tawh ..hua hun laia leitungin tuiciin tawh sia cipa tu-a ih muh theih van leh lei pan Pasian thu mah tawh kikipsaka Pasian kihta lo mite mei tawh thu a kikhen ni dongin kikeem lai hi.." 2 Peter 3:5-7. Pingpei dang khat hong tung ding hi. Leitung pen Pasian hehna tawh kihawm suak sak dinga, mawhna leh mawhneite kisusia cip ding hi.\nPasian phulaakna a, tungsak tuiciin tunma a mawhna in tu hun in zongh om ta hi. Mite lungsim pan Pasian kihtaakna beimang a, A thukhaamte kisim mawh sak in ki awl mawh lo hi. Tuiciin tunma a mite gitlohna leh tulai khang huna gitlohna kikim ta hi. Khrist in, "Tuiciin tunma mite in tembawpi sunga Noah a luut dong, leh a mau mahmah tuihual te in a valhtum dongin, anne, tuidawn, kipi kiteeng, pawi bawlin om uh hi. Tua mah bangin Mihing Tapa hong pai ciangin a hi ding hi." ci hi. Matt. 24:38,39. Pasian in tuiciin tunma a mite a annek a tuidawn manun mawh sak lo hi. Amawhna un bang hiam cih leh amaute in Pasian tungah lungdam kohna thei lo in, a neihsa a lamsate uh amau deih bang, ut bang lel in zangh uh hi. Kipi kiteenna zongh Pasian deihna mah hi. Pasian phuh masak pen khat hi a, zuih ding leh theih ding thu Pasian in pia a; siangtho sak ding ahi hi. Ahih hangin, amaute in Pasian lam hilhna teng mangngilh khin uh a, a huukna leh a lannate uh daihsak nading bek in zangh uh hi.\nHua hun lai a mah bangin tu hun in a hi ta hi. A ki phal nate a khengvaalin ki uang sep pahpah hi. Khawlhun, a hoih bek cih thei lo in, akheng vaalin kigamta pahpah hi. Khrist nungzui hi'ng a kici tampi te in, a minte uh pawlpi laibu sunga kikhum laitak mahin, zudawna sane mite tawh om khawm uh a, ahih bang va hih pih uh hi. Kideek kidaamna omlo ahih manin mihon tampite in ahuuk leh a lannate uh khaam zolo uh a, numei pasal mawhnopna ii sila suak uh hi. Mite in nopsakna bek masuan in nei uh a, hih leitung ading bekin a nungta uh hi. Uangtatna in mi omna khempeuh kizeel zo hi. Mi ci thei, mi nuamsa hih ding ki-ut tek ahih manin thumaanna kithal sawn khia hi. Hun tomno khat sunga hausa nuamte in thudikna pampaihin mi zawng a ci mawhte mu niam uh a, sila ding peuhin lei in a deih kei uh leh zuak kik mai uh hi. Mun khempeuh, zum thupi mahmahna te dongah, golhgukna leh a simthama kipiak simna cih bang, guuk simna cih bangte tam mahmah hi. Nisim thuthakte lakah mithahna cih khawng pen lamdang kisa nawn lo in, kingeina seh ta mai hi. Gam sim, gam simah pawl kitap khapna tama, kumpi langdona khangin, gal kidona leh hawmsuakna om kawikawi hi. Tuiciin tunma a mite omzia in tu laia mite om zia tawh kibang pha mahmah hi. Tuiciin a tung sak mawhna namte leh mawhna zah tampi tu-in mun citengah om kawi kawi zo hi.\nTuiciin tunma in Pasian in mite akisikkik theih nadingun leh siatna pan a suahtaak theih nadingun Noah thu hilh sak hi. Tua mah bangin, Khrist hong pai ding hun anaai tak ciangin, Pasian in a naseemte sawl hi. Mi hon tampite in mawhna nusiat ding pen haksa sa mahmah uh hi. Bang hang hiam cih leh amaute nuntaakna in Pasian kumpi gam ki ukna siangtho tawh kileh bulha, amaute in Pasian thupiakte nialin, A thukhaamte a langpan uh hi.\nTuiciin tunma a mitampi lak panin mihing giat bek in Pasian thu umin, mang uh hi. Kum za leh kum sawmnih sung tawntung thumaan thu hilh pa in tuiciin a tun nading thu hilh napi, a thugeen pen miten nialin, simmawh bawl uh hi. Tua mah bangin tu hun in zongh a hi ding hi. Thukhaam Piapa in thumanglote daan pia dingin a hong pai ma in mimawhte kisik kika, thumaan a zuat theih nading un thu ki hilh hi. Ahih hangin mi a tamzaw in tua thu hilhna te sang lo uh hi. Sawltak Peter in, "Ni nunung ni ciangin, thu um lo mite hong om ding uh a, amau ut bang bek zui-in, Topa hong pai kik ding cihna thuciam koi ah om hiam? Taanglai a kipanin nate in a om ngei in kizom den hi lo ahi hiam," ci ding uh hi. 2 Peter. 3:3,4. Hih bang kammalte, thu-um lote bek pan hilo , pulpit pana thuhilhte kam pan mahmah in za pahpah hilo ih hiam? Patauh nading om lo hi. Khrist hong pai ma in leitung in kikheel dinga, kum tul khat sung thumaanna in a maang ding hi. Lungmuanna, galmuanna, kilemna om ta hen! Nate in a tuun a kipan a ngei in ngei lai hi. Kuamah in hih patau tangkote thuhilhna hangin lungbuai kei hen," ci uh hi.\nAhih hangin, hih kum tulkhat thu upna in Khrist leh A nungzuite hilhna tawh kibang het lo hi. Jesu in dotna thupi khat na dong peet mah hi. "Mihing Tapa hong pai ciangin, leitungah Amah a ummi a mu diam? na ci hi. Luke. 18:8. A tungah ih muhsa mah bangin, Khrist in leitung pen Noha khang hun mah bang ding hi ci hi. Paul in leitung bei kuan ciangin, "Dawi upna hong om ding a, upna maan pan mite pial khia in, dawi kheemna ah pai ding uh hi, " ci hi. 1 Tim. 4:1. Sawltakpa mah in, "Ni nunung ni ciangin, hun lauhuai mahmah hong om ding hi," ci hi. 2 Tim. 3:1. Pasian thu zui hi'ng a kicite lakah kimu ding mawhnate zongh gelh suk deu-deu hi.\nHehpihna kong akikhak laitak mahin, tuiciin tunma mite'n gualnopna leh pawi bawlna ah kibual thapaai uh hi. Mi zahtaak huai zaw deuh te bangin midangte amau tawh a gualnuam dingin sam puampuam uh a, kicingh sak mahmah uh hi. Tua bangin hih kei le uh mite'n Noah thugeenna um kha ding a lau uh hi. Tua bang lian mah tu in om hi lo ahi hiam? Pasian naseemte'n leitung bei nading thu a hilh lai tak un, leitungin gualnopna bek zongin a thapaai hi. Mite'n Pasian thu a up man loh nadingun, koi lai ah hiam a lawp huai gualnopna, pawi bawl na, cih bang om kawikawi se hi.\nNoah hun lai-in, thu ngaihsut siamte'n, tuiciin tung ding cih pen a piang thei lo thu khat hi ci uh hi. Tua mah bangin, tu nung ciangin, mipil tampi te in leitung pen mei tawh kisusia thei lo ding hi bang hang hiam cih leh hih bang piang mawk leh nate pian zia kilam dang khin ding hi ci uh hi. Ahih hangin, bawlsa nate a piangsak Pasian, A bawlpa leh Akeempa in Akhut tawh A bawlsa nate ngimna bangin a zeek thei hi.\nMIte'n tuiciin tung lo ding hi ci-in kilung muang sak uh a, Noah zongh mi hai pa, zuau thuhilh kholhna geenpa a cih laitakun, Pasianin leitung kitam saka tui hong phuulkhia in vantung tawlet vang pan tui hong buak suk ciangin, a ki lungmuang sak te tui-in tuum cip hi. Mipil a kisate in a pilna uh haina ahih lam thei hak lua uh a, Na khempeuh a ukpa in nate saangin lian zaw a, Pasian in A ngiimna bang tangtung dingin sem thei takpi cih a theih uh ciangin, zekaai lua khin ta hi. "Noah hun lai mah bangin, mihing Tapa hong kilat ciangin zongh ahi ding hi." Luke 17:26,30. "Topa ni-in zana guta bangin hong tung ding hi. Vanpi in aw ging mahmah tawh beimang dinga, nate in sa lua in tui suak ding uh a, leitung leh a sunga nasepna a omte in a kaangtum ding uh hi." 2 Peter 3:10. Leitung pilna in Pasian thukhenna ii lauhuaina a beimang sak khit ciangin leh biakna siate in hun hoih, khantoh nadinga hunpha sawtpi om lai ding hi a cih uh ciangin, leitung in nopsakna, zuanin laamin, pawibawlin, nuamsa uh a, Pasian leh A kamtaaite nial in, a om lai takun, siatna lianpi hong tung vat dinga, amaute a suakta kei ding uh hi. 1 Thess. 5:3.\nSource: Vantungmi Thumte Tangkona\nArticles Tuanpu Pa leh Kamsangte


timestamp: atn

url: =Thuthuk ngaihsutna akisam Zomite ~ Khup Lian Thang :: ZOMI DAILY\nposted on 31 July 2020 at 9:55 pm Lomkholna: Article, Khuplianthang\nTulai Zomite’ dinmun pen gamvai ah ahi zongin, sumbawlna lamah ahi zongin, leitung pilna siamna lamah ahi zongin kituantual mahmah ahihna pen nial kullo in kisangkim thei ciat hi. Ahoih lo lam ahih hangin ut in ut takei lehang I san ding hong himai hi. Tua hihleh, bang hangin hih dinmun ah kitung lawmlawm hiam? Hun khat lai in Zogam ah a madawk masa ngeite kihi a, Zogam bup a makaih ngeite kihi a, tuhun ciangin lengla bang dinmun ah kitung mawk hiam? Nakpi takin khuak tui zezen in ngaihsut ciat ding thupi hi. I mailam ding, i tu i tate mailam ding ahi hi. Tun i kin keileh i nungah hong pai ding i tu i tate pen na tagah na giautau mahmah ding uh hi.\nI khantoh penpenna le minam dangte i makaih zawhna, namdangte i phak zawhna pen biakna bek hi phot hi. Tua nangawn zong pen, pawlpi kikhenkhen, kigawmlam sepkhop lam sangin kikhenlam, pawlpi thak paizia thak tawh kalsuanna lamah a hat mahmah citciat tawh kibang hi. Hih bangin paipai lehang zong biakna lamah koici ciang I tung mawk ding hiam? A tungtham bek en loin thuktak le khauhtak gina takin lungngaih hun mahmah ta hi.\nThu Tawh A Nungta Gamte\nSingapore kumpi in, tuzawh kum 50-100 sungin leitung khuahun kikhelna hangin tuipi pen 1 meter (3 feet) hong khang ding ahih manin tua dingin tukum pan kipanin kinak gin mahmah ta uh hi. S$ 200 Billions kim bang zat dingin gelna nei uh hi. A gam kim aa om tuipi pen tuidalna lianpi bawl dingin tua tuidalna pan a letkhiate khempeuh, tuihupna tawh hupkhiakik ding, Netherland te pilna zangin kiging kholh dingin gelta uh hi. Inn kilam thak, lampi kibawl thak khempeuh tung, tua hong khang ding tuipi tuite tungtawnin gelkhol bawlkhol ta uh hi. Mailam kum 100 ciang hong piang ding buaina ding panin kidal khol kiging ta uh hi.\nEurope gamte in AD 1500 pawl panin leitung gambup ah amau makaihna, amau pilna, amau thungaihsut nate kizel mang sak zo uh hi. Kum 300-400 sungbang pen leitung aa gam khempeuh phial amau ukna nuai ah koih zo uh hi. Tuhun dong mahin gam tuamtuamte tungah gam ukna le thuneihna a neih nawnloh uh hangin amau ngeina, amau pilna, amau bawl van le nate, amau zat gamvai minam vai paizia te, cih bangin amaute hunzapna nuai ah ki om mahmah lai hi. Tua bangin khantohna a kipat ma in, Europe gam mite sungah thuthuk ngaihsutna, thuthuk kankhiatna, thu le late thuk takin khinkhaina, na a thak muhna le ngaihsutna thak neih khiatna cihte na nei masa uh hi.\nZomite In Mailam Ah\nZomite pen, tulai leitung khuahun luanzia in hong ban kha a, ahoihlam tampi i ngah mah bangin ahoihlo tampi zong i ngah kha hi. Tua lakah i gennop bulpi pen, minthanna le a tungtham bek thupit sakna in Zomite sungah tawmtawm hong kizelta tawh kibang hi. Zogam kumpi pen golhguk nekna ah a suksia pen ,ci-in Asian Foundation ten na gen hi. Ahih hangin tuni ciangciang pen Zogam makaite, kumpite kisapna pen bang taktak hi a, kuate in sum golhguk ne in gam le lei adingin supna tampi om khin hi, ci-in a gen tiltel pen kitawm mahmah lai hi.\nSep ding vaipuak a semlo pen panmun hoih a neite hazel ahih manin kuamah in bangmah kicih se loin, kithupi bawl kipahtawitawi lai veve dinmun ki hi zawsawp hi. Itna le gina takin nasemte sangin tawmtawm sem in tampipi a genkhia siamte kithupisak mahmah thei zelzel hi. Khasiathuai mahmah hi. Gamvai ah hileh, gambup minam bup’ hoih nading sangin mite zaknop a tungtham thute peuh kilim gen zaw thei hi. Gam makai cih ciangin mipite ading bulphuh in mipite kisap taktak, gam le mipite’ khualna tawh sep ding kimlai, a puatham le hun tomno sung mite’ lungkim nading lamah kimakiah thei zelzel hi hang.\nTua pen, makaite ahi zongin mipi mahmah in zong thu le la hoihtak i kan ding kisam lai, thu le la thuk takin i khinkhai i ngaihsut ding kisam mahmah lai ihihna hong kilangsak hi. A tungtham panin a thuthuak taktak ah kalkhat i suantoh hun ta hi. Tua bangin thuthuk taktak, mailam hun saupi adingin thu gelna, thu khualna a nei gam makaite i kisam mahmah hi. Mipite in zong thu i zakte hoihtak in khinkhai in amau zia amau mun dingte hoihtak saikak in, mipi sungah thuthuk kikupkhop nate le thu thuk taktak tawh kalsuanna bekin gam le minam hong lamsang zo pan ding hi. Lungdam, Khup Lian Thang\nPrevious: USA, Nashville pan Pa Ngo Suan Lian (Heilei, Nekgen) in hongnusia\nNext: White House pan theihhuai leh US thutuamtuam (July 30)


url: =Malaysia naungek suakthak neite’n OPE/ RSC Interview ah huhna ngenhamtang un :: ZOMI DAILY\nposted on 20 November 2018 at 10:08 pm UTC+9:30 Lomkholna: Malaysia, News, Refugee, Sawltak, Zomi\nMalaysia gamsung aom UNHCR zumpi ii nasepzia pen ahunhun in kilaih toto a, pawlkhat nasepzia tepen kinawhkhel mahmah hi. Atamzaw in ihtheihsa, ih zakzaksa mahbangin Malaysia UNHCR zumpi in Chin State pan Refugee tepen gambel dinmun in hongsangzo nawnlo, hong ciaptehsak nawnlo uh a, tuahangin Chin State pan Refugee te leh UNHCR zumpi kizopna zong 2019 kumbei ciangin omnawnloding cihdong dinmun kitungta hi.\nTua ahih manin UNHCR panin gambelmi khat hi ci’n RSD Interview (Refugee Status Determination) akibawlnailo tepen gamthumna akipuakding lametna tawmmahmah ta cihtheih ahihi.\nTua kawmkal ah RST Interview ahih keileh DSU Interview aphikhinsa te sungpanin naungek suakthak aneite zong buaina pawlkhat omthei khinkhian hi. Banghanghiam cihleh UNHCR zumpi in naungek suakthak te adingin UN Card hongpiaksak nawnlo khading uh a, tuabangin naungek suakthakte UN Card hongki piaksakkeileh OPE leh RSC Interview natun ciangin Officer te tungah athu hoihtak gencian inla, huhna ngen hamtang in.\nTuabangin OPE leh RSC Officer te kiangah huhna nangetciang bekin UNHCR Registration Department te tungah Officer te’n lai hongkhaksak ding uha, tua tungtawn in UN Card hongki piaksakpan dinghi. Tuaciang bekin US gamsung ah na innkuan un ki paikhawmthei panding hi. (Pawlkhat atate UN Card ciaptehna omlo ahih manin, atate lengtheiloding akici peuh omthei hi)\nMore: Malaysia UN ulianpenpa in Chin Refugee te naseptheih nadingin ngetsak\nAtua hilo in OPE Officer ahih keileh RSC Officer te’n huhna hong ngetsak khakkei zenzenleh Chin Refugee tepen UN Card kipiaksak nawnlo cih tungtawn in na naungek suakthak uhzong UN Card hongki piaksakloding a, buaihuai mahmah khatheiding hi. OPE leh RSC anawkkhaloding te huhna ngettheih omloding hi. Sawltak #zomidaily Ref: Slai Cenhrang\nPrevious: USA, Nashville panin Pi Cingh Za Niang (Thuklai, Tunngo beh) in hongnusia\nNext: Malaysia, Kuchai Lama ah Police te’n damiah mi 5 kaplum


url: =Original Zomi :: ZOMI DAILY\nposted on 9 February 2014 at 12:33 pm Lomkholna: Article, Politics, Zomi, ZomiQuavadis\nPasian in Zomi te thupha hong pia a, tun ih hihna taktak ZOMI tawh hong kiciamteh ding bek hilo in ZOMI cihpen a kipsuak ding dinmun hong tung hita hi. Kawl kumpi in ZOMI cih minam om kei cia niin seel bangin seel mang hong sawm ngei khin uh hi. Himah taleh Pasian in ama bawlsa minam leh a kipsaksa minam pen a mangthan ding thukim het lo ahihmanin CENSUS hun manpha hong pia a hihi. Hibang hunhoih ih muhkik ding lamet tam nawn lo cih ei Zomi sunga makai thu ngaihsun theite’n na mukhol uh ahihmanin ZOMI in Code nei kei mah taleh Zomi khempeuh in Code Number 914 siksan in ZOMI gelh ciat ding hihang ciin hong tangko uh hi. 914 tawh ih lawhcin aleh Kumpi in ei ZOMI te Code kip hong pia ding hi. A thumang minam Zomi ih hihman in kimang pah diamdiam hi.\nKamphen kullo leh Ngeina kibang anei Zomi teng pumkhat ih suah ding Kumpite’n hong phallo uh hiding hiam CODE tuamtuam hong pia uh hi. ZOMI aa ding Code hong pia lo uh ahihman in hong piak uh ei CODE tekah gelh lehang ih Awsuah leh ih Khuamin teng ih minam min hong suak dinga, CHIN sungah Zomi teng alut gai ding ih hi hi. Pupa khanga ih minam min ZOMI pen a mangthang ding ong himawk hi. Mite’n ih nunglam pan a hong sapziauna leh hong neu-etna kammal ahi CHIN pen minam in a nei dingte kisuak tazen hi. Khasiat huai mahmah hi!\nTua ahihmanin Zomi sungah a tamzaw in CHIN sung lutna Code teng nusia in CODE:914 ah ZOMI a gelh ih hihi. Zomi sungah apil asiam\nleh kumpi sunga panmun nei tampi takin amau mailam ding khualna tawh ZOMI hihna nungheisan in CHIN sung lutna CODE neuneute ah gelh uh hi. Hih thu hangin Zomi sungah meltheih tanau kikhenkham tam dingin zong ka um hi. Himah hi, groupmail sunga thugelhpa in “Ih vengnu ih vengpa Zomi ih sak leh CHIN na himawk veh e” a cih pen a takpi ahihi. Zomi dinga ih upmawh mipil misiam, ZOMI ka hihi aci ngangngang thugensiam tampi takte ZOMI na hihet lo uh cihna hi. Bang hangin amaute’n ZOMI hihna nusia in CHIN ah lut mawk uh hiding hiam? Iplah ding leh a ngillah huai CHIN sungah bang om mawk hiam?\n“Tui helloh Zomi” ka cihte pen Zomi sungah tulaitak a 914 ah ZOMI a gelh ngamte ahihi. Hih 914 ih zatna hangin siatna om ding maw, phatna om ding maw kigen khol thei lo himah taseleh “ka minam Zomi hi, ZOMI ka hihna taisan thei lo ka hihman in sih akul leh zong ka sihpih dinga, sup leh baaina ka thuak lawhna ding ahileh zong ka thuak mai ding hi. Bang hang hiam cileh kei pen ZOMI ka hihi” acite bekin tutung in 914 ah ZOMI gelh uh hi.\nHamphatna sum leh paai en masa lo in thumaan thutak mah lau lo takin na dinpih ngam uh cihna hi. Amaute hi “tui helloh ZOMI”, phuluum phulna ding leikha’n petlet cihmah bangin tangtawng peka ih minam min ZOMI a kipsuak theihna dingin hih tui helloh Zomi tengin ma hong pan uh ahihi. Amaute lamsa ZOMI Innpi sungah nikhat ni ciangin ZOMI khempeuh om khawm kik ding hang a, tuani ciangin kikhen om nawn lo ding hi. “Tui helloh Zomi” te Pahtawi huai uh hi. Topa’n thupha pia hamtang ding hi.\nZomi aw lau ken, thumaan thutak lamah Pasian om den hi.\nZO Sunni pan\nI am just a sinner saved by Grace.When I stood condemned to death, He took my place. Now I live and breathe in freedom with each breath of life I take. I am loved and forgiven, back with the living, I am just a sinner saved by Grace…\nPrevious: Jesu tui tungah\nNext: Leenlaai ZAM pan ZAM ah\nFlorida ah vanlengkhat kia, papi khatsi, atanu liam


url: =USA ah state khat pan state khat ah a LAL nuam te, thei ding thu\nUSA itunkhit ciang in, inn sap tawm, nasep tam, khua hun hoih, Naupang te sangkah na ding a hoih na mun ah ki tai kik ngeingai hi. Tu laitak bang in ko om na Bowling Green, Kentucky state ah hong ki Lal ngeingai laitak a hihi.\nUSA ah state khat pan state khat ah Lal a sawm peuhmah in i Lal ding teh,\n1. I om om na khua pan in Food stamp i ne a, i ne kei zong in FOOD STAMP ne non lo hi cih ေထာက္ခံစာ lak teitei ding ki sam hi. Tua lo tawh state dang khat i tun ciang in FOOD STAMP ki seu kik thei lo hi.\n2. Tua ban ah companny ah nasem khin sa te in a nunung pen a, i Kha sum san na Pay check i puak kei leh a tua hong kalh ngekngek uh hi. Hi te gel om lo in, FOOD STAMP ki seu kik thei lo hi. Mi tampi tak in thei lo uh a hih man in a state thak ah, tawlpi khat buai mahmah mawk uh hi.\n3. Inn စာခ် ုပ္ sung ah na min a ki hel kei leh na driver lisense te ki khel thei lo in nasep zong ki seu thei non lo a hih man inn စာခ် ုပ္ sung ah inn kuan pha zahzah min i gelh ding thupi mahmah hi. A zenzen in nungak, tangval khat state khat pan state khat ah a LAL leh a zintun na a innteek te inn kuan sung ah a min a guan pak ding ki sam hi. A min a om kei mawk leh a tua State mi, suak thei lo a hih manin a ID khek thei lo in a maban zom thei non lo uh hi.\nKei zong kua mah in hih thu hong gen lo a hih man in Kentucky state katun cil lam in ka buai mahmah ngei hi.\nDeih sak na tawh,


url: =2020 Myanmar gambup kiteelpi leh Zogam makai kiteelna :: ZOMI DAILY\nposted on 19 September 2020 at 10:44 pm Lomkholna: News, Politics, Zomi\n2020 kum November kha Ni 8 ni, Sunday ni in, Myanmar Gambup leh Gamkee Innpi (Hluttaw/Parliament) tuamtuam ading, Gambup Kiteelpi bawl dingin Myanmar Gam Kumpi, Kiteelpi Tanupawl in vaihawm hi.\nGambup Kiteelpi sung ah Zogam khua tuamtuam panin Zogam Makai ding kiteelna kibawl ding hi. Ahong tung ding kum (5) sung, Zogam leh Zomi makai dingin taangpi taangta deihna tawh Zogam Makai kiteel ding ahih manin, Leitungbup Zomi Innkuan (LZI) Kipawlna in lawpna leh lam-etna tawh kimuak hi. Tutung 2020 Gambup Kiteelpi sung ah Zogam Makai dingin akithawi Political Party leh Zomi MP Kuanglui mimal, kumdang sangin pawlcing zawtham ahih manin, LZI Kipawlna in lawpna leh zahtakna tawh kimuak hi.\nLZI Kipawlna in Zogam khantohna ding leh Zomi-te nuntakzia a khantohna dingin kikumkhawm a, vai hawmkhop theihna ding cih thu, Ngimna Bulpi khat in kinei hi. Tua ahih manin, 2020 Myanmar Gambup Kiteelpi sung a, Zogam Makai kiteelna leh Zogam Makai dingin a kithawi Member of Parliament (MP) Kuangluite tawh kisai in, LZI Kipawlna Executive Council in, hih Thupulakna nung lam a kigelh thusunna, lam-etna leh lungulhnate kinei hi.\nExecutive Council – Leitungbup Zomi Innkuan Kipawlna\nZogam ah Mee apia thei, laizom Zomi u leh nau, nu leh pa, nungak tangvalte\nLZI Kipawlna sung a kipawlkhawm Zomi kipawlna khempeuh\nZomi sung a thukizakna khempeuh\nZogam sung ah Political Party khempeuh\nZomi MP Kuanglui khempeuh\n2020 Myanmar Gambup Kiteelpi leh Zogam Makai Kiteelna Thusunte, Lam-etnate leh Lunggulhnate\nA. Mee khia thei Zomi Taangpi Taangta tung ah thusunna:\n2020 Myanmar Gambup Kiteelpi ciangin, Zogam Makai kiteel ding ahih manin, Zogam Makai dingin a kithawi Member of Parliament (MP) Kuangluite tawh kisai in, Vote (Mee) akhia ding Zomi taangpi taangta tung ah, LZI Kipawlna Executive Council in anuai a bangin thu kisung hi.\n1. Zogam Makai (Member of Parliament) dingin anungta Pasian a zahtak, thumaanna leh diktatna kiptak in a len, thutak in gamta in thu tawh a kalsuan, kampau mukpau kidawm in gamtat luhek a picing, zia leh tong hoihte tawh a khangkhia, zuauthu leh golhguk a zanglo, angsungbek a khual nam ahilo, khua leh tui in zahtak in a muan Makaite teel ni.\n2. Zogam leh Zomi itna takpi anei, Zogam leh Zomi ading in a nuntakna, a neih a lam, a pilna a siamnate itsiiklo in a piakhia ngam, gam leh minam mabante ah tangzang takin madawk in ma a pang masa ngam Makaite teel ni.\n3. Maban khatpeuh ah makai thuvaihawm panmun alen ngei (leadership experience), gam makai dingin pilna siamna kicing a nei (education and expertise), kimakaihzia (governance) leh thuvaanzia (management) a siam, nasep siamna leh sepzawhna kicing a nei (capacity), taangpi taangta zahtak in midangte a thusim (respect), midangte tawh liangko kikim in ma apangkhawm thei Makaite teel ni.\nB. Zogam Makaite dinmun tawh kisai lam-etna:\nZogam Makai dingin a kithawi, MP Kuanglui peuhmah in, anuai a thute tawh kisai in dinmun leh ngimna kician anei dingin, zahtakna tawh kilam-en hi.\n1. Zogam Makai dingin a kithawi MP Kuanglui peuhmah in, Gam Makai dingin akilawm akituak mi kician, mi picing khat a hihna (competent) uh a pulak ngam dingin kilam-en hi.\n2. Gam Makai khat hih theihna dingin a kisam, pilna siamna, makaih siamna, thu leh la vaihawm siamna, nasep silbawl siamna, nasep maban lianpite sepzawhna anei dingin kilam-en hi.\n3. Teelcing Zomi MP peuhmah in Party dangte, namdangte, gamsung gampua a om kumpi thunei uliante leh makai tuamtuamte tawh Zogam khantohna dingin, kikumkhawm a, khut kilen in ma a pangkhawm thei dingin kilam-en hi.\n4. Teelcing Zomi MP peuhmah in Zogam, Zomi leh Zogam leitang tawh kisai in hamsiatna ding, supna ding, guallelhna ding thu leh la khatpeuh, kumpi thuneite ahi a, namdang pawl khatpeuh in avaihawm aleh, hangsan takin khaktan in, taangpi makaih a lungphona abawl ngam, akisap hun ciangin a MP panmun panin anuak ngam dingin kilam-en hi.\n5. Party min tawh ahi zongin, mimal min tawh ahi zongin, Zogam Makai dingin taangpi in ateelkhit ciangin, gam kivaipuakzia leh gam ki-ukna tawh kisai in ama Party/Mimal thumeilette (policy) leh dinmunte kiptak in lensuak in, tua a thumeilette leh a dinmunte in Zogam leh Zomi-te adingin in ahoih pen a hihna teltak hilhcian thei a, thukhun a bawlsawm ziate (policy advocacy) bangin kalsuan in, a ngimnate atangtun zawhna dingin a hanciam tawntung takpina dingun kilam-en hi.\n6. Gam khantohna (development) tawh kisai akician ngimna leh mabante nei in, taangpi mai ah teltak in pulak a, Zogam Makai dingin akiteelkhit ciangin, tua ngimna leh mabante a tangtung theihna dingin, ma apang takpi dingin kilam-en hi.\n7. Myanmar Gam sung ah Zomi-te in minam kician, minam picing khat hihna tawh minam thuneihna bukim (the rights of ethnic/indigenous peoples) angah theihna dingin nakpi takin hanciam in ma apang dingin kilam-en hi.\n8. Zogam Makai khat hihna tawh gam leh minam ading a mapanna khempeuh ah taangpi deihna bangin (democracy), thu leh la tawh vaihawm (rule of law) a, taangpi theihpih dingin a kilangsak (transparency) thei tawntung dingin kilam-en hi.\n9. Teelcing Zomi MP peuhmah in, mimal hamphatna leh Party hamphatna khatpeuh sangin, khua leh tui, taangpi taangta, gam leh minam hamphatna ding amasak zaw, athusim zaw Zogam Makai ahi dingin kilam-en hi.\nC. 2020-2025 Zogam Khantohna ding Lunggulhnate:\nGam khantohna lam tawh kisai in, abeisa hun sungin, Zogam leh Zomi-te in kiim leh paam kiphalo ahih amnin, 2020 Gambup Kiteelpi sung ah taangpi in ateel Zogam Makai peuhmah in, anuai a Zogam khantohnate, kum 5 sungin ahong sepkhiat zawhna dingun kilunggulh hi.\n1. Zogam buppi Mei (Electricity) atan’ zawhna ding,\n2. Tedim khuapi, Tonzang khuapi leh tuinek ahhaksatna khua tuamtuamte ah tuilak (Water Supply) akicing in behlap zawhna ding,\n3. Tedim Zatopi, Tonzang Zatopi, Cikha Zatopi leh Khaikam Zatopite a dinmun akikhantoh theihna ding, Zatopite dinmun tawh kituak in Siavuan Siama kicing om a, Zato vanzat kicing a kineih zawhna ding,\n4. Zogam sung ah ankhing a kikham theihna dingin lokhawh singpuakna leh nasep silbawlna khangto in akibehlap zawhna ding,\n5. Zogam sung ah sumlei sumzuakna a khantohna ding leh Zogam sung a Border Trade Center-te, a mun a mual zui in, a Gamhuam (Township) sung a kumpi thuneite thuneihna leh vaanna nuai ah a om theihna ding,\n6. Zogam sung ah pilnasang sinna University/College Sangpi atawm pen khat leh siamna tuamtuam sinna College/Institute Sangpi atawm pen khat peuhmah akilam zawhna ding, Tedim Sang innpi a kilaih zawhna ding,\n7. Zogam sung a Primary School Sang khempeuh ah Sangnaupangte akhawnkhong in Sun-an akivaak zawhna ding, Zogam sung a High School Sang khempeuh ah Computer a kipan, Laboratory, Library, Sports Facilities, Extra Curriculum Programs tuamtuam a kineih zawhna ding,\n8. Zogam gamgi kician takin a kikhun zawhna ding, pupa luahsa gam teng Zogam sung ah a kigawmkhop theihna ding,\n9. Zogam leitang pen tualsuak Zomi-te bekin aneih theihna dingin thukhun akikhun theihna ding, Zogam leitang pen anei omlo hilo a, pupa ngeina zui in, tualsuak Zomi-te in logam in a kineikhin a hihna kiptak in thu a kikhun theihna ding,\n10. Zogam sung a leisung sumpiangte, Zomi-te khuttung panbek in a kizeek theihna ding,\n11. Zogam Saizang khua ah Vanleng Tualpilian (Airport) khat leh Cikha khua ah Vanleng Tualpineu (Airstrip) khat a kilam zawhna ding,\n12. Zogam sung a namdang Gamnuaimite a kihepkhiat theihna ding,\n13. Zolai picing semsem in a tangzai semsemna ding, Zolai pen High School ciang ah a kisim zawhna ding, Zolai in a kigelh pilna siamna, tangthu tuanthu, thului, thubu tuamtuam bawlzawhna ding,\n14. Zongeina akilaptoh theihna ding, Zongeina zia leh tongte Sang ah a kisin theihna ding,\n15. Zomi-te sung ah beh leh phung, kampau mukpau, biakna leh upna kideidanlo a, minam khat hihna tawh kipumkhatna leh kikhualna akhan semsemna ding, khua leh tui sung ah kilemna, kikhualna leh daihna a om tawntung theihna ding.\nLZI Kipawlna Executive Council pawl in 2020 Myanmar Gambup Kiteelpi pen nawkkhak nawngkaina omlo in, suakta tak leh thuman takin a kibawl zawhna ding, Zogam Makai kiteelna sung ah khat leh khat kithusimna leh picinna tawh kidemna a om theihna dingin anungta Pasian tung ah thu kingen hi. Executive Council – Leitungbup Zomi Innkuan Kipawlna\nPrevious: Muktuam Muktuam (Mask)\nNext: ZIUSA Genvai lutnuamte theihsakna October 2020


url: =Kisikkikna le Mawh Pulaakna - Zomi Adventist Innkuan\nNi khat ni in, innkuan khat a mawtaw uh tawh gamlapi ah khualzin in hong paikhia uh hi. A pai nopna mun uh pen GPS zangin hong pai uh hi. Mun khatna ah a lampi zuih uh khial in, a langkhat zaw lam ah a pai ding uh hi hizaw hi cih GPS in hilh hi. Tua ciangin, a khialhna uh kiphawk in a kileh theih nading uh lampi kawi ( U Turn) a tun uh ciangin a lampi man zuan in hong kileh vingveng uh a, a tun nopna mun uh cidam takin hong tung thei uh hi.\nTua kilehkik ding hong hilh thei leh hong phawk sak thei pen amau innkuan adingin GPS ahi hi. Eite Christian nuntakna ah zong tua hong phawksak thei leh hong hilh khat om hi. Topa Zeisu in a nungzuite kiangah, “Amah (Khasiangtho) hong tun’ ciangin leitung mite tungah mawhna thu, thuman thu leh thukhenna thu laktel ding hi” ci in na vaikhak hi. John 16:8. Khasiangtho in thuman thu hong hilh hin, ih khialhna panini h kihei a, kisikkikna ah hong kha hi. Sawltak Laisiangtho in, “Israel mite kisik kikin Pasian in a mawhna uh a maisak theihna dingin Ukpi leh Honpa-in tua Jesuh bawlin ama taklamah a tusak hi” (Acts 5:31) ci ahih manin kisikkikna le mawhmaisakna pen Zeisu kiang bek ah om hi. Mihngte hanciamna le sepna tawh hi lo a, Zeisu hang ahi hi.\nTu in a kisikkik lungsim ah bang teng hong om ding hiam cih Laisiangtho in a nuaia bangin hong hilh hi. Siahdongpa in, “Pasian aw, mawhneipa keimah hong lainat in” (Luke 18:13 ZIV) ci in thungen hi. Kamsangpa Isaiah in, “Kote khempeuh mawhnei mi ka hi khin uh a, ka gamtat hoih khempeuh uh zong puannin tawh kibanglai veve hi. Kote khempeuh singteh bangin ka vul uh a, ka mawhna hangun huih letkhiat nahthel keu ka bang uh hi” (Isaiah 64:6) na ci hi. Laphuakpa in, “Pasian aw, kei hong entel in la, ka lungsim hong thei in. Kei hong sit in la, Kei sungah siattheihna a omkha hiam hong en in la, tawntung lampi-ah kei hong kha in” (Psalms 139:23,24) ci in mawhna tawh kidim ih hihna la in na gelh hi. Mawhnei ih hihlam kithei kei leng kisikkik nading lampi om lo a, mawhnei te bekin kisikkikna kisam hi. Mawhnei ih hih lam kitel ding kisam hi.\nSee also Pastor Doug to Present the Gospel in Paris | News\nIh mawhnate kiphawk in, ih khialhnate ih kisikik takpi leh It John in, “Ahi zongin Pasian kiangah i mawhnate va pulak lehang, amah citakin thuman ahih manin, i mawhnate hong maisakin i hoihlohnate khempeuh hong siangsak ding hi” (1 John 1:19) ci in hong gen hi. IH mawhna te pulaak in Pa kiang ih koh ding hong gen hi. Kisikik in mawhna ih pulaak ciangin ih mawhna khat zong imlo, selsim lo in a vek sisek in ih pulaak ding Pasian in deih hi. Tanglai Israelte hun in, mawhnei mi khat in mawhsawp nadingin tuuno hong pai pih ciangin, tuuno a gawh ma-in, tua tunno lu tungah mawhneimi in a khut nih nga sukin a mawhna khempeuh a vekpi in sut in, tua khit ciaingin, mawh thoihna tuuno go hi. Pasianin na mawhna te a theilo hi peuhmah lo a, tel lua mahmah ahih manin na sikikkikna a dik mah hiam, na pulaak siang mah hiam cih hong ngak hi. Ih mawhna te imsim in selsim lo ding hi hang. Paunak Laisaingtho in, “A khialhna a im mite a dau pailo ding a, a mawhna pulakin a kikhel mite in hehpihna ngah ding uh hi”(Proverb 28:13) ci hi.\nIh khialhna panin kileh kik ding ahihkeileh kisikkik ding ih gente pen bang hang kisam se hi ding hiam ci in ka ngaihsun a, Kamsangpa Ezekiel in Topa hopihna hi bangin na ngah hi, “Midik khat tungah nuntakna ding kam ka ciam hangin, a beisa-a ama hoihna suangin mawh gamtat ding hong kipan leh, ama gamtat hoihnasate ka phawk kei ding hi. Ama mawh gamtatna hangin si veve ding hi.” Ezekiel 33:13). A hoih gamta in Pasian deihna ih zui a, ahi zongin thumaan pan pial in khialhna ih bawl leh Topa deihna hilo a, sihna thuak ding cih ahi hi.\nAw… tua leh kisikna taktak ih cih pen bang hi mawk ding hiam? Kisikna diktak ih cih in “Banghang hiam cihleh Pasian deihna tawh a kituak dahna in kisikkikna piangsak a, tua kisikkikna in hotkhiatna a hong tun hi. Hotkhiatna a ngah mite kisik ngeilo ding uh hi. Ahi zongin, leitung vai-a dahna in sihna a piangsak hi.” 2 Cor. 7:10,11 ZSV. HI takah dahna nam nih na gen a, Pasian deihna tawh kituak dahna le leitung vai-a dahna ci hi. Leitung vaia-a dahan cih ciangin, khialhan hanga hong tung ding thaman(daan le thukhenna) te kihtaakna ahi hi. Genesis 3: 12,13 sung ih et ciangin amau khialhna pen mi dangte tungah tungsak in, a tuah dinguh thukhenna pen pelh sawm uh hi. Tua banga mawhna thaman hang a tuak ding daante launa in Pasian lungkimsak lo a, Pasian maipha ngahna hi lo hi. Pasian deihna tawh kituak dahna ih cih ciangin, mite muhna le Pasian muhna ah midangte tawh kibang lo in, a omdan limlim tumdang ding hi. Gentehna in numei dang tawh a mawh papi khat in a kisikkik taktak leh a zi tung leh Pasian tungah mawh sutna nei ding a, mawhmaisakna a ngah nadingin thuum ding hi. Tua bangin mawhmaisakna a ngah khit ciangin, tua zia-etna ah a puuk nawn loh nadingin tua numei kiang van eh nawnlo in, a zi lo tawh koimah dang paikhia nawn lo ding hi. A internet khempeuh khak ding hi. A omna khua ahihkeh a vangte kikhin in mundang pek ah va om ding hi.\nKisikkik taktak ih cih ciangin, “…Israel mite aw, na gamtatnasa bang ciatun thu kong khen ding hi. Kisik kikin na gamtatsiatna khempeuh panun khawl un la, na mawhna hangun kisisak kei un. Na gamtatnasa uh mawhna khempeuh nusia un la, na lungsim uh leh na ngaihsutna uh thaksuaksak un. Bang hangin no Israel mite si nuam na hi uh hiam?”(Ezekiel 18:31,32) ci in Pasian in Israelte a sih loh nading uh lampi om sun ahi kisikkikna taktak nei a, a mawh kik nawnloh ding uh hilh hi. Tua kisikna diktak ih cih in lungsim siangtho hong guan in, Pasian tawh hong kikhawl sak hi.\nSee also I Dinmun Ah\nTua lungsim siangtho ih neih theih nadingin David in, “Pasian aw, keima sungah lungsim siangtho hong piangsak in la, a thak a man ngaihsutna ka sungah hong guan’ in” (Psalms 51:10) ci in thungetna na nei hi. Tua lungsim siangtho ih ngah theih nadingin nisim in a nungta Pasian’ Thubu sim in, thungetna tawh mawhna pulaak in ki-apna nei den ding hi hang. Mawhna kisik le maisakna a ngahte ih hih ding Topa deihna ahi hi. A si ding le a maiming dingin Topa in hong phal lo.\nPrev post Laisiangtho Koici Khiat Ding\nNext post Church Manual – Myanmar PDF


url: =Samuel Niina 23-24 ~ Thu Tatuam (Siyin News)\nSamuel Niina 23-24\nTuesday, February 24, 2015 Laithiangtho Dokna No comments\nSamuel Niina 23\nDavid ii Kammal Khakbelte\n1Jesse ii tapa, David sia Pathian ii mi thupi tu in a vawt, Jacob ii Pathian in kumpipa tu in a teal hi a, Israel mite atu in la hoi a phuakpa ahi hi. Hi teng sia David ii a khakbel a pau kammalte ahi hi.\n2TOPA ii thaa in kei tungtawnin hong pau hi;\nama ii thu hong puak sia ka muk tungah om hi.\n3Israelte ii Pathian in pau zo hi;\nIsraelte a dal pa in kei tungah hong ci hi:\n“Thutang khenna taw a uk kumpipa,\nPathian ii thu ni in a uk pa sia,\n4meeikaai om ngawl zing khuavak lai ah nitaang taw kibang hi,\nngua theau zawkciang lopate a tee sak vakil ni taw kibang hi.\n5Ka suan ka paalte Pathian ii thupha a piak tu zia sia tabang ahi hi,\nbanghangziam cile ama in tawntung kiciamna taw kei hong kiciam pui hi,\na kipaltan ngawl tu thukimna,\na kikheal ngei ngawl tu kamciam piakna ahi hi.\nKei dei sia tuateng lian ahi hi,\ntua in ka zawna hi tu hi,\nPathian in tangtung sak naksaal tu hi.\n6Ahihang Pathian selte, a kivawk lingte taw kibang hi;\nTuate sia kuama in khut nguak taw tham thei ngawl hi.\n7Thik vanhzak ahibale tei khat na zak kul a,\ntasia ciang amate kaangtum tu hi.\nDavid ii Ngalkap Minthangte\n(1Khang tangthu 11:10-41)\n8David ii a minthang ngalkapte sia hite ahi hi: a masa phitbel sia Tachemon pan Josheb Basshebeth hi a, ama sia “Thum teng” ii lampui pa ahi hi; ama in tei taw ngalte zaliat kisimna khat sungah thatlum siat hi.\n9A minthang thum sung pan a niina sia Ahoh minam Dodo ii tapa Eleazor hi. Nikhat ni in ama le David in ngaldo tu a kikhawmtua Philistinete thato uh hi. Israelte nungkin a, 10ahihang ding topin a namsau tha thei nawn ngawl dongin sim ahikom a khutte kemkee liang hi. TOPA in tua ni in zawna lianpi nga hi. Ngal a kizaw zawkciang Israelte Eleazar kungah hong heak kikin a thite ii thikpuante suut uh hi.\n11A minthang thum sungah a thumna sia Harar pan Agee ii tapa Shammah hi. Philistinete be lo khat omna Lehi ah hong kikhawmtua uh hi. Israelte Philistinete mai panin tai keak uh a, 12ahizong Shammah ahile lo sungah a dinmun nusia ngawlin hung hi; taciang Philistinete that hi. TOPA in tua ni in zawna nasia mama nga hi.\n13Anlaak Poai hong kipat hun nai ciang, “sawmthumte” sung pan thum sia David ii omna Adullam leihawng sungah pai uh a, tua laitakin Philistinete sia Rephaim Kuam ah ngiaphual saat uh hi. 14Tua hun laitak in David sia ngal nanna tu in a ki uum mualno tung khat ah om a, Philistinete in Bethlehem khua lua uh hi. 15David in inn sang ngai in, “Bethlehem kongpi hui tuikhuk panin ka dawn tu tui, khat in hong paipui le paw uk na peu ingh!” ci hi. 16Ngalkap minthang thumte in Philistinete phual nawkkeak in pai uh a, tuikhuk pan tui tawm a laak zawkciang David kungah paipui uh hi. Ahihang David in a dawn nuam bua hi; tabang ahi luang in TOPA tungah piakkhiatna in lei ah sung a, 17taciang, “TOPA awng, Hi tui ka ne ngei batu hi! A nuntakna a khaam mite ii chi a ne taw ka kibang tu hi,” ci hi. Tua ahikom ama in tui a neak tu nial hi.\nNgalkap minthang thumte ii ngalhan nasep tabang ahi hi.\n18Joab ii suapuipa Abishai (a nu sia Zeruiah hi) sia “A minthang Sawmthumte” ii lampui ahi hi. Ama in tei taw a ngalte zathum do a, that siat hi, tabangin ama sawmthumte sungah minthang hi. 19Ama sia “Sawmthumte” sungah a minthangbel hi a, amate ii lampui hong suak hi, ahihang “Thumte” za in minthang ngawl hi.\n20Kabzeel pan Jehoiada ii tapa Benaiah sia ngalkap minthang dang khat hi; ama in ngalhan nasep tam ma nei a, tua sung pan Moab ngalhang te nii a thalup kihel hi. Vuuk taak ni khat ama in dumkhuk sungah tuaksuk in tawpi khat thatlum hi. 21Ama in a thatang lian mama Egyptte tei toai khat that hi. Benaiah in molpum taw Egypt pa sim a, Egypt pa ii tei sut in tua taw that hi. 22“Sawmthumte” sungah khat ahi Benaiah ii ngalhan nasep te tabang ahi hi.. 23Ama sia “Sawmthum” sung panin a minthang a, ahihang “Thumte” za in minthang zo ngawl hi. David in ama a cingte ukpipa in koi hi.\n24-39“Sawm Thumte” sungah a kihel dang teng sia:\nJoab ii suapui Asahel,\nBethlehem pan Dodo ii tapa Elhanan,\nHarod pan Shammah le Elika\nPelet pan Helez\nTekoa pan Ikkesh ii tapa Ira\nAnathoth pan Abiezer\nHushah pan Mebunnai\nAhoh pan Zalmon\nNetophah pan Maharai\nNatophah pan Baanah ii tapa Heleb\nBenjamin ngam Gibeah pan Ribai ii tapa Ittai\nPirathon pan Benaiah\nGaash ngamnai kuam sung pan Hiddai\nArabah pan Abialbon\nBahurim pan Azmaveth\nShaalbon pan Eliahba\nJashen ii tapate\nHarar pan Shammah\nHarar pan Sharar ii tapa Ahiam\nMaacah pan Ahasbai ii tapa Eliphelet\nGilo pan Ahithophel ii tapa Eliam\nCarmel pan Hezro\nArab pan Paarai\nZobah pan Nathan ii tapa Igal\nGad pan Bani\nAmmon pan Zelek\nBeeroth pan Nahavai Joab ii ngalhiam puapa\nJattir pan Ira le Gareb\nHit pan Uriah, ahi uh hi.\nA vekpi in ngalkap minthang sawmthum le sali pha hi.\nSamuel Niina 24\nDavid in Mimal simna Vawt\n(1Khang tangthu 21:1-27)\n1TOPA sia Israelte ii tungah khatvei ma thin uuk kik a, amate tungah David in ngim pia sak hi. TOPA in ama mun ah, “Pai tan a, Israelte le Judahte mimal phaza sim tan,” ci hi. 2Tua ahikom David in ngalkap honte ukpipa Joab mun ah thu pia hi: “Na uliante taw Israelte minam theampo sung ngam ii mong lang khat pan lang khat dong pai tan a, mimalte sim tavun. Bangza tak pha ziam he nuam khi hi,” ci hi.\n3Ahihang Joab in kumpipa zo kik a, “Kumpipa awng, TOPA na Pathian in Israel mite tu a sangin a zaa zakhat a tamzaw in hong piang sak tahen a, taciang tabang a pian dong nangma in hong mu sak lai tahen. Ahihang, kumpipa awng banghang hisia vawt nuam ni ziam?” ci hi. 4Ahihang kumpipa in Joab le a uliante in a thu ni sak a; amate in kumpipa nusia in Israel mite mi phaza sim tu in pai uh hi.\n5Amate in Jordan ngun kantan in, Gad ngamkuam ii zanglai a Aroer khuapi ii thang sangah ngiaphual saat uh hi. Tua mun panin amate in saksang Jazer ah, 6tua mun pan Hit te ngamkhen sung Gilead le Kadesh ah pai uh hi. Tua zawkciang amate in Dan ah pai in, Dan pan nitumna sangah Sidon zuan uh hi. 7Tua mun pan amate kulh taw a ki uum Tyre khuapi, Hiv le Canaante khuapi theampo, a khakbel in Beersheba, Judahte ngamkhen thang sangah pai uh hi. 8Tabangin a ngamsung buppi ah a khualhaw zawk uh, tha kua le ni kul zawkciang amate Jerusalem ah hong heak kik uh hi. 9Amate in, kumpipa tungah, Israel ngamah ngalhiam toai thei pasal a vekpi 800,000 om in, Judah ngamah 500,000 om hi, ci in son uh hi.\n10Ahihang David in mimal sim sazian a laak sak zawkciang a thin hong nuam ngawl a, TOPA munah hi bangin ci hi. “Hi nasep ka sep sia maw mama khi hi. Nong hesuakna in hong mai sak tan, mawmawt nasep seam hi thong khi hi,” ci hi.\n11-12TOPA in David ii kamsang Gad munah, “David son tan, ama ii teal tu thu nam thum pia khi hi. Ama ii teal po vawt tu khi hi,” ci sak hi. A khuavak ni zing David ii thaw zawkciang, 13Gad ama ii kungah pai in, TOPA ii a sawl teng son hi, taciang dongh hi. “Koisia teal tu ni ziam? Na ngam sungah kum thum kialpi tung zaw tu maw, na ngalte mai pan tha thum sung tai zaw tu ni ziam, tua ahibale ni thum sung na ngam sungah pulpi tung sak nuam zaw ni ziam? Tu in ngaisun tan, TOPA munah ka puak kik tu na zona hong za sak tan,” ci hi.\n14David in zo kik a, “A lung man huai mama dinmun ah om khi hi! Hi kale mihingte ii daan hong piak tu uuk ngawl khi hi. TOPA mama sia kei daan hong pia tu pa hi hen, banghangziam cile ama sia hesuakna taw kidim hi,” ci hi. 15Tua ahikom tua ni zing pan kipan ama ii teal hun a ci dong TOPA in Israel tungah pul natna tung sak hi. Ngam mong khat pan mong khat dong Israel mi tul sawmsali thi uh hi. 16TOPA ii vantung lalang in Jerusalem laltham sak tu in a kipat ciangin TOPA in mihingte daan a piak huvau a thin kheal kikin, amate a that vantung lalang munah, “Tawp in! Pha zo!” ci hi. Vantung lalang sia Jebus mi Araunah ii ancilna munah hong theng hi.\n17David in a mite a that vantung lalang mu a, TOPA munah, “A maw sia keima khi hi, a pha ngawl a ngamta sia keima khi hi. Hi a khuangai huai mihingte in bang vawt thong na ziam? Kei le ka innkuante daan nong piak tu hi zaw khu hi,” ci hi.\n18Tua ni ma in Gad sia David kungah hong pai a, “Araunah ii ancilna munah pai tan a, tua munah biaktau khat TOPA atu sa tan,” ci hi. 19David in TOPA ii thupiak ni in Gad ii sawl bangin pai hi. 20Araunah in a etsuk le kumpipa le a uliante ama kungah hong pai a mu hi. Ama in David ii mai lei ah kisepsuk in, 21dongh hi, “Kumpipa awng, banghangin hi sungah hong om ni ziam?” ci hi.\nDavid, “Na ancilna mun lei tu le, pul natna a thai natu TOPA atu biaktau khat sa tu in hong pai khi hi,” ci in zo hi.\n22“La in, kumpipa awng, taciang TOPA tungah na uuk babangin pia in. Hi munah biaktau tungah na hal tu khuital te om hi, taciang hi munah ah khuite ii kanhak le ancilna thingpheakte om hi, mei thu tu in zangh in,” Araunah in ci hi. 23Araunah in kumpipa tungah a vekpi in pia siat hi taciang ama munah, “TOPA na Pathian in na piakkhiatna hong saang tahen,” ci hi.\n24Ahihang kumpipa in zo a, “Hi ngawl hi. Tuate ii manh hong pia tu khi hi. Ka TOPA tungah keima ii bangma a manh ka piak ngawl nate sangaw biakpiakna in nei ngawl tu khi hi,” ci hi. Ama in khuitalte le ancilna thingpheakte manh tu nguntang sawmnga pia hi. 25Tua zawkciang ama in TOPA tungah biaktau sa in, meihal biakpiakna le kipawlkhop biakpiakna pia hi. TOPA in a thungetna saang a, Israel ngam ah pul natna kamh hi.


url: =US Florida ah naupang donlohna “Child Neglect” tawh Vung Deih Nuam kiman ~ ZD :: ZOMI DAILY\nposted on 6 April 2017 at 1:51 pm Lomkholna: Myanmar, News, Sawltak, USA\nUSA, Florida State sung aom nupi khat ata ginatak kemlo in sihsuah ahih manin kiman cih News4Jax pan kiza hi. Tua nupinu minpen Vung Deih Nuam kici ahih manin hih nupinu zong Myanmar, Chin State panin US gamsung apeem Refugee tawh atungkhat hikha ngelngel dinghi.\nVung Deih Nuam pen kum 24 aphakhin khat hi a, apasal minpen “Khad Kab” ci’n Reporter te’n gelh uhhi. (A pasal zong Kawlgam panmah hikha theiding) Hihte nupa in tanu khat nei uh a, amin Hannah Htoo kici hi. Atanu uhpen khakhat bek phapan hi. Abeisa March 24 ni in atanu uh khuaphawklo in San Marco Apartment sungpan kimu a, tuazawh asawtlualo in atanu si ahih manin, asihna vaitawh anupen ki muangmawh pahhi.\nInvestigators te tungah Vung Deih Nuam in agenkhiatna ah atanu pen ihmu sakdingin luaisung ah kasial ci a, nainih khitkhawng ciangin atanu naknawnlo ahih manin 911 te kasam cihi.\nTuaciang in atanu Hannah Htoo pen Wolfson Children’s Hospital ah kipuakpah a, tua zato mahah March 29 ni in simawk hi.\nDepartment of Children and Families te ii genkhiatna ah hih naupangno ii sihzia pen pongman hilo a, Detectives te’nzong aki gencian theilo liamna “Unexplained injuries” tampi nei ci uhhi.\nHospital Personnel te’nzong naupang ii pumpi tungah ki kuihkhakna leh aguh kitahkhakna hangin aguh akhaang “Bone Fractures” tampi om cimawk uhhi. Tuaban ah akhuaksung ahzong si om cimawk hi. Tuateng hangtawh anu Vung Deih Nuam pen akimanpah ahihi.\nJacksonville Police te genkhiatna ah Vung Deih Nuam in ata pen kiatsuah hiding ci uhhi.\nA pasal Khad Kab kici ii genna ah amahpen zingsang pan nitakdong nakasem cihi. Azipen nasep neilo in naukem in inn ah aomcip cihi.\nVung Deih Nuam pen athu akikan ciangin abeisa 2014 kum inzong naupang donlohna “Child Neglect” tawh Florida, Lake City ah thu anei ngeikhat cih Arrest Report tungtawn in kiza hi.\nAlso read: USA, Florida aom Nigh Club khatah thau kikap, mi 2 si, 16 liam\nTusungteng US gamsung thuthang ah Myanmar gammi te hongki limhelpian mawkin, “Good News” hibeekleh ahoihding hiven, thusia tamzawmawk ei. ZD Sawltak #zomidaily\nPrevious: US, Illinois State ah Kawlgam mikhat zukhamsul in midang innsung ah pumlutsawm ~ ZD\nNext: Penang ah lamzikkan numei khat Motorcycle in nawkpai in taisan vingveng ~ ZD\nTukumsung thokang natna “Dengue Fever” hangin Myanmar gambup ah misi 170 phakhin


url: =Indonesia Tsunami Kum 10 Cing Ta! - Zomi History Indonesia Tsunami Kum 10 Cing Ta! - Zomi History\nHome > World News > Indonesia Tsunami Kum 10 Cing Ta!\nIndonesia Tsunami Kum 10 Cing Ta!\nDecember 26, 2004 pen nipini hi in, tuani in Dilla Damayanti pen a nulehpa tawh lengla khanah tu hit-hiat zing-an a nek khop laitak uh ahihi. Tualai takin lei hong ling gawp a, asawt lo in nasia semsem ahihman in cihna ding theilo in Muslim biakinn sungah avek un bu uh hi. Tua khit phet in a omna mun uh tui hong dim pah ziau hi.\nIndia tuipi pan a hong kilok Tsunami in Indonesia gambup a nuai gawp kum in Dilla Damayanti pen kum 5 pha pan hi. Tua tuipi kilok in amau khua a nuai ciangin Muslim biakinn sungah a innkuan un bu uh a, inndawl nihna nuailam teng tui in tuum cip khin hi. Tuni ciang dong Dilla Damayanti mitkha ah amang thei nailo khat pen a lawmnu Nadia luanghawm tui tunga laam dialdial amuhna ahihi. Nadia tawh amau sangkah khawm khat hi in, a it mahmah Nadia pen tuihual in a laksak manin tuni ciang dong na sakna bei thei nai lo hi. Tun Dilla Damayanti pen high school kah ta himah taleh tuma kum sawm laia thupiang ahi tuihual lak a laam dialdial a lawmnu Nadia otna kammal “Hong huh ve vua!” pen a mitkha leh a bilkha ah mang thei nai lo hi.\nHih Zinlinna hanga tuihual kilok (Tsunami) in mihing nuntaakna 230,000 val si sak in, gam 11 sunga tuipi gei a teengte mangthang sak banah a kimangngilh thei nawn lo ding patauhna thu khat piangsak hi. A thuak pha deuh gam pen Indonesia hi in, Indonesia gam sunga om Aceh kuam tengin lim thuak pha diak hi. Indonesia gam sung bekah mihing 130,000 val in sih lawh uh a, teng 5 val in innmun logam taan lawh uh hi. Sangsiapi Mohammad Saleh genna ah “Hih tuihual in taihinnpi teng laibawm tui tunga laam bangin baih takin lamang ziau hi” ci hi. Bandah Aceh pen Aceh sunga khuapi lianpen hi in, tu in hih khuapi pen Tsunami tuihualpi hangin muh ding om nawn lo hi. Ulee Lheue bang ah mi 6,000 bek suakta uh ci zen uh hi.\nHih siat tuahna hangin leitung gambup panin huhna leh panpihna Indonesia gamah a lut khempeuh a sum tangin US $ 7 billion val bang pha hi. A gam kumpi in zong a gambup pen President khutnuai ah app ah in hanciam takin puahphatna sem uh hi. 2011 kum in UN in Indonesia gam President Susilo BambangYudhoyono hanciamna a muh ciangin paakta ahihman in “Global Champion for Disaster Risk situation” pahtawina min pia pah hi.\nHih thupiang hangin Bandah Aceh khuapi sung mun khempeuh phialah tua lauhna hong pian cianga kihepna ding mun leh lampite hoihtakin koih khol uh a, Warning a pia ding a gin pha mahmah Siren zong lampi khempeuh phialah koih uh hi. Inn kilamthakte zong Tembawmai dan vive in lam uh hi. Sangsiapi Mohammed Saleh in a genna ah Aceh besar district sungah kum simin sangsia teng khempeuh kikep dan a sinsak dingin Indonesia kumpi in Indonesian Red Cross te paisak den hi ci hi. Sangsia teng bek hi lo sangnaupangte naleng in zong kikep dan ding sinpi mah in kum simin sin den ta uh hi ci hi. “Hibang siatna tuahkikna khat ka neih uleh kikep dan siam mahmah ta ungh” ci hi.\nTua zawh kum sawm khit ciangin gamdangte huhna sum tawh akilamthak inn leh lo te, lampite khangno te’n nuamsa mahmah ta uh hi. Lampi dunga ansai leh Coffe saite akipan vanzuakna munpi (Mall) te bang pen zingsang dong dong mah mi dim den uh hi. Kum 55 a pha khin Bukhari Daud pen Aceh Besar District sungah Governor a sem ngei khat hi in, aman hibang in gen hi “Tuma kum sawm lai in Bandah Aceh khuapi pen tui in tuum cip in a hoihna khempeuh bei himah taleh tu in a etlawm mahmah khuapi hong usak ta hi. Ahizongin gamdang sum hong lutna hangin neksimna leh siatna cihte a om lo hi tuan lo hi. Bang bang hileh a kilawhcing suak veve hi” ci hi.\nKhantohna tampi tak muh ding om himah taleh a sisate phawkna mualsuang zong tampi om hi. Mipi 20% aa dingin lungsim tawng sunga kiseelcip natna leh lauhnate beisiang hak mahmah lai ding hi cih thu World Health Organization in gen hi. Tuma kum 30 laiin Indonesia gamah kumpite leh gamsungmi (GAM) kikaal ah tualgaal piangin mihing nuntaakna 15,000 zong na bei khin hi. Tua teng tawh gawm khop in a thuakte aa ding pan in na mahmah ding hi. Tua kawmkaalah Tsunami in nuai sawnsawn lai ahihman in 2005 kum in kumpite leh GAM te’n kilemna suaikai uh hi.\nAmrullah in a genna ah Tsunami hangin Indonesia gam sungah kilemna om tawh a kibat hangin lungsim tawng ah buaina veng thei taktak nai tuan lo hi ci hi. Rahmadullah in hibangin gen leuleu hi “Tualgaal a om laiin mi nautang teng bek in kithuak kha in, tun ahileh tuipi tuihual in tua teng khempeuh sawp siang hi. December 26, 2004 ni pen suakta takin kam ka pau theih ni uh hi. Ka suahtaak ni uh hi cileng kikhial lo ding hi” cigiap leuleu hi.\nRef: UCA News\nTranslated by: Dalthang (Zomi Quadavid)\nWorld News 11:28:00 AM\nArdiansyah putra August 5, 2016 at 10:30 PM\nItem Reviewed: Indonesia Tsunami Kum 10 Cing Ta! Rating: 5 Reviewed By: Thang Thawn Tuang Guite


url: =Mawtaw adeihphadiak khat asih ciangin mawtaw sungah kikoih in kivuikhawm :: ZOMI DAILY\nposted on 1 June 2018 at 11:01 pm Lomkholna: China, News, Sawltak, World\nChina gamsung ah pasal khat si in, akivui ciangin hankuang zattang in mawtaw sungah aluanghawm kiguangin mawtaw tawh kivuikhawm cih SCMP pan kiza hi.\nTua asipa pen mawtaw adeih phadiak, Car Lover aki ciliangkhat hi a, asihma in kasihciang mawtaw sungah koihin hongvui un ci’n ama lunggulh vaikhakna tawh kizui in Monday ni in akivui cihi.\nTuapa pen China, Hebei Province sung aom Baoding City sungah ateengkhat ahihi. Tuapa ii aminpen Qi cihbektawh a Surname bek kipulakkhia hi. Asihma in avaikhakna tungtawn in ama mawtaw ahi Hyundai Sonata (Silver) sungah aluanghawm kiguangin tua mawtawtawh leisungah kiphumin, kivuikhawm takpi hi.\nChina gamsungah Twitter zatbangin akizang ahi Weibo Social Media Platform tungah tuapa akivui laitak Video Clip pen kikhahkhia masa hi. Tuakhitzawh adang Social Media tuamtuam ahzong kithehzak kawikawi hi.\nVideo sungah khuasung mipite’n tua misi akikoihna Hyundai Sonata mawtaw pen khautawh khaisak in, Excavator mawtaw in damdam in anuai ah khiasuk hi. Hankhuk zong mawtaw tawh akivuiding himawk ahih manin, hankhuk mawkmawkte tawh kibanglo in golkemkam, zaikemkam peuhmah hi.\nVideo: A Chinese villager was buried in his car instead of a coffin on Monday, as requested in his will, according to reports. The car-loving man from Baoding city in Hebei province, surnamed Qi according to the website Kankan News, had asked to be buried inside his silver Hyundai Sonata when he died.\nAthu atheikha khuasungmi khatin agenna ah hihpa pen asihma in kasihciang hankuang kaki samkei hi. Ka mawtaw sungah hoihkoih unla, ka mawtaw tawh hong vuikhawm un ci’n avaikhak ahih manin, ama lunggulh bangdanlian in aki vaihawmsak ahihi ci’n genkhia hi. Tua misipa pen aneutung akipan mawtaw adeih phadiak mahmahkhat kici hi.\nWeibo Social Media Platform tungah pawlkhatte’n hih Video amuhkhak uhciangin Comment atuamtuam gelhkhia uhhi.\nKhatpa in “phadawmlai ei, mawtaw bek adeih alunggulhkhak bilbel” ci’n Comment piacitciat hi. Mawtaw ahilo, adangdang khatpeuh hileh asih ciangin vuikhawmding cileng alem hetloding himawk mahhi. Mihing te lunggulhna pen atuamtuam himawk a, kimawhsak gawptheih omlo hi. Sawltak #zomidaily\nPrevious: Myanmar gamsung ah Cyclone huihpi hangin asi mi 5 pha, inn 1400 kisia\nNext: Myanmar gambup Tan 10 laivuanna ah Zolia 3 in All D ngah


url: =28 December 2019 |Sabbath 52 na (Neihsa Kepna leh Zeekna in Thu-um mite Hong Kipsak) ~ MUC\n28 December 2019 |Sabbath 52 na (Neihsa Kepna leh Zeekna in Thu-um mite Hong Kipsak)\nAdmin 10:37:00 PM Articles, Offertory Reading Zomi\n“Sawltakte in lim le nalamdang tampi bawl uh a, mi khempeuh in lamdangsa mahmah uh hi. Thu um khempeuh kikhawlin omkhawm uh a, a neihsate uh zong a neikhawm uh hi. Amaute in a neih a lamteng uh zuak uh a, a sumte pen amau kisapna tawh kizui-in amaute lakah a hawm uh hi. Nisimin biakinn-ah kikhawm uh a, a innte uhah annekhawmin, lungdamna leh kiniamkhiatna tawh a ne ciat uh hi. Pasian phat uh a, khatlekhat thupha kideihsakin a om uh hi. Pasian in nisimin hotkhiatna a ngah mi kibehlapsak tawntung hi (Sawl. 2: 44 – 47).\nKhat veivei ciangin pawl sung hong lut ding mite kiangah piakkhiatna tawh kisai vagen ding hamsa-in kingaihsun kha hi. Ahi zongin neihsa kepna leh zeekna in thu-um mi khat ii kitangsap mahmah khat hi.\nPiakkhiatna a hat mite pawl sungah kho-zaw hamtang uh hi. Sawm-ah khat, sumpi ah citak mite pawl sungah citak mite hi. Tua bangin kipiakna tungtawnin upna picing semsem a, Topa sungah nopsakna ngah uh hi. Tua hi-in sawm-ah khat, sumpi leh piakkhiatna cihte gen tawntung ding thupi hi. Sawm-ah khat, sumpi pia lo pawlpi mite in Topa tungah a citak ding un hanthawn ding kisam hi. Piakkhiatna in upna sungah khantohna hi. Pawl sungah kihelna, pawlpi aa ding kipiakna cihte in Khrih tungah ki-apna khat hi.\nThuumna: Piakkhiatna pulaak dingin, mite hanthawn ding maizum ngaihsut kei in.\nThungetna: Topa aw, nangma tungah citakin, maizumna tawh hong kipelhsak in. Amen.


url: =Malaysia Subang Gas puakkham lakah ah Myanmar 6 kihel, mi 2 sikhin :: ZOMI DAILY\nposted on 30 September 2017 at 7:28 pm Lomkholna: Malaysia, Myanmar, News, Sawltak\nUpdate: Malaysia Subang Gas puakkham lakah ah Myanmar 6 kihel, mi 2 sikhin\nMalaysia, Subang Jaya vengsung ah nungkalsung in Gas puakkham a, mi 8 bang meikang in liamgawp uh cih kiza hi. OldTown White Coffee te ii neihsa anhuanbuk sungpanin Gas apuakkham hi a, tua aliamte lakah Myanmar gammi 6 tak nakihel khamawk uhhi.\nTua Myanmar aliam akanggawp mi 6 te lakah mi 2 pen huai luamahmah uh ahih manin tua liamma tawh hong nusiakhin uh cih Myanmar Social sisanhawm kipawlna panin kiza hi.\nTua asi nihte lakah khatpa pen amin Ko Khin Zaw kici a, Serdang Hospital panin September 27 ni in asi ahihi. Adang khatpa pen Ko Chain Ngein Lwin kici a, amahpen September 29 ni in asi cihi.\nOldTown White Coffee Company te’n anasem te uh lunghimawh mahmah bilbel uh a, hongnusia Kawlgammi mi 2 ii innkuanpih tezong RM75,000 tuak piading uh cih kiza hi.\nAsi te lakah Ko Khin Zaw ii aluanghawm pen Malaysia gamsung mahah kivuiding hi. Akhatzaw Ko Chain Ngein Lwin ahihleh Kawlgam aom innkuanpih tetawh aki kupkhop laitak hi a, Kawlgam puading maw, Malaysia ah vuiding cihpen kician nailo hi.\nPrevious: Leitung mualsangpen Mount Everest etcianna\nNext: Akhut alangnih in akitansak nungakno khat midang tetawh kibang in nungtathei veve


url: =A theihhuai upna laang (No. 2) ~ Langh Khan Mung :: ZOMI DAILY\nposted on 23 August 2018 at 5:16 pm Lomkholna: Biakna, Langhkhanmung, News\nProsperity gospel pen pentecostal upna, New Thought upna leh American gospel of pragmatism-ngaihsutna hilo sepkhiat taktakna bek thupi hi, Individualism-mundang panin huhna hong pailo-a, ei sung panin hong pai hi cih upna, upward mobility-asanna lam beh cih ngaihsutnate tawh a kigankhawm upna ahi hi.\nHihte pen Andrew Carnegie i thuhilhna leh laigelhna ” The gospel of wealth” cih leh Russell Conwell i thuhilhna leh laigelh “Acres of Diamonds” စိန်ဧက ပေါင်းများစွာ i deih leh kileithei lai te ah kilimgen mahmah hi. Hihte sungah Mawhna leh Zawnnate kibang kikimsaka, gospel of wealth-Hauhna lungdamna thu i cih in, Pasian’hong piak hilo-in mimal’ hanciamna leh gualzawhna hi (Muscular Christianity) cih upna hi.\n1880 kiimin The New Thought movement hong laanga, hauhna dingah lungsim thahatna (the power of mind) hipi pena, lungsim leh pumpi damna dingin i kam tawh a gingkhia-in (ka damzo hi) 2 cici-in lungsim kithakhauhsak tawmna-auto suggestion hi.\nLungsim thahatna thu-the power of mind a gen kawmkawmin, sum leh paai, neihsa-lamsa hauhna gualzawhna material success thu hong uang gen uh hi. Hih thute pen ei leh ei kihuhna-self help laibute leh popular psychology laibute-ah kitam muh mahmah hi.\nHih lungsim thahatna-the power of mind pen pentecostal upna-ah khumin a gankhawm pen Higher Life Movement a phuankhia tuiphum pastor E.W.Kenyon hi. 1890 in Emerson College of Oratory-mipi mai thugendan hilhna sangpi hong kaha, New Thought te hong theikha hi. Pentecostal makai minthangte tawh hong kikhawlin “Supernatural revelation and positive declaration” I kam tawh cici lehang i lungsim tha hat dinga, i cih bangin hong piang takpi ding hi cih laibu hong gelh hi.\nEite’tang dingin Khazih hong kipiakkhiatna-substitutionary atonement in thu-um mite hong damsak hi. Upna tawh i kamin pulakkhiatna tawh kidam hi. Pasian in a piansak ding lai-in “Piang hen!” ciziau-a, Thu(the word of God) tawh piangsak hi. Zeisu sihna leh thawhkikna-a azat Thu (the word of God) pen Pasian in thu-um mite hong zanghsak hi.\nThungetna i cih pen ngetna-tauna hilo-a, hong kipiakhinsa, thu aminsate lakna,kalhna Legal act hi ci uh hi. Pasian in piak dingin asehsa ahih manin damna pen nget ding hilo-a, lak ding-kalh ding-demand ding hi ci uh hi.\nKenyon in hih banga ahilhnate pentecostal upna tawh hong kihual mahmah hi. Pentecostal-te in upna tawh damna-faith healing thupisak uh a, i kam panin a gingkhia-a genkhiatna (strong belief in the power of speech) thupisak a, Pasian min(the names of God) in vang nei mahmah, a diakdiakin Zeisu min (the name of Jesus) in vangnei ahih manin a gingkhia-in i zat ding hi ci uh hi. Langh Khan Mung\nPrevious: Vaikin tampi kinbawl huai\nNext: Avai kilaih hilo, ami kilaih hizaw ~ Tdkhen


url: =Vondeih Kep Ding – 158 (Dimno’ Pa) :: ZOMI DAILY\nVondeih Kep Ding – 158 (Dimno’ Pa)\nposted on 12 October 2019 at 10:58 am Lomkholna: Article, Paukhankap\nDear Tawngno, Tawngno aw dam in lai hong khak ing. Dam kim dingin kong lam en a, kei zong Pasian thupha tawh cidam in na sep maban zom thei ing.\nKiphatphat leng nuam na pi, ahi zongin i hih lohpi mun ah i kiphat gawp ciangin kipai khial thei hi. Naupangte i phatphat pen hoih mahmah napi, ahi zongin phat dan i siam kei leh amau adingin lauhuai zaw thei hi. Naupang tawh kithuah ding na hih manin naupangte phat dan research paper ka sim khat hong gen nuam ing.\nBillionaire Factory a kici liang Stanford University ah Developmental and Social Psychologist Dr. Carol Dweck leh a lawmte in research a bawlna khat hi.\n‘Tan 5 kah laitak naupang hon khat laiphi sak in, tawl khat (minutes 4) khit teh khawl sak uh hi. A laiphi uh a check khit uh ciangin pawl khatte, ‘hih zah na phi theih pen a pil ngiat hi teh,’ ci-in, pawlkhatte, ‘hih zah a hahkat in na hanciam thupi ngiat teh,’ ci uh hi.\nTua khit teh a masa question sang a haksa zaw deuh phi sak kik leuleu uh hi. A mansiang gaih ciangin researchers te-in naupangte tungah, ‘tuna bel khat mahmah zong a piang om kei uh teh,’ ci-in gen khai uh hi.\n‘Pil ngiat teh,’ ci-in a phat uh naupangte in lai kia leh a guallel danin kingaihsun pah uh a, ‘hanciam taktak teh,’ ci-a a phatte-in a hih leh lai kia leh a guallel danin kingaihsun lo hi. A sinsin dan in kingaihsun zaw uh hi.\nResearchers te in, ‘hih questions pen home work in kua tengin ciahpih nuam? ci-in a dot leh pil ngiat teh, a cihte sangin hanciam taktak teh a cih naupangte in inn ah home work in a ciahpih nuam tamzaw hi.\nTua khit ciangin researchers te-in a masa pen dan mah in a baih mahmah laiphi na khat hong nei sak kik hi. ‘Hanciam ngiat teh,’ ci-in a phat naupangte in a phi masak pen sangin tampi man zaw a, tua bek hi lo-in, ‘pil ngiat teh,’ ci-in a phat naupangte sangin zong tam man zaw lai hi.\n‘Pil ngait teh,’ ci-in a phat uh naupangte in a hih leh a masa lai sangin tampi khial zaw uh hi, ci hi.\nTawngno aw, naupangte phat ding hi a, ahi zongin i phatdan i siam kei leh amau siat lawh zaw uh hi, ci hi. Hihzah hong gelh phot ning. Hong it, Na Pa\nPrevious: Lai Siangtho etkakna leh etkak a kisapna ~ T. Sawmlian\nNext: Tungzang ah Sang innpi kang\nDr. Billy Graham’ hankuang


url: =Indonesia ah Muslim tekhat amin “Merry Christmas” kiphuak ~ ZD :: ZOMI DAILY\nposted on 28 December 2016 at 2:00 pm Lomkholna: Indonesia, News, Sawltak, World\nIndonesia gamah pasalkhat Christmas nilian in suak ahih manin, aminpen “Merry Christmas” kiphuak cih Jakarta Post pan kiza hi. Tua Merry Christmas minneipa pen East Java, Malang Regency sungah teeng a, tu in ahihleh kum 54 bang phata hi.\nAmahpen 25 December 1962 kumin suak a, Christmas nilian in suak ahih manin, Manglai in “Merry Christmas” cihtawh akibang “Slamet Hari Natal” cihmin anuleh apa te’n apiaktaktak ahihlam amahngit in genkhia hi.\n“Slamet Hari Natal” cihpen kamin taktak mahhi ci’n amah ii ID Card leh Family Card lakkhia ngiatin Tuesday ni in Reporter tetung ah genkhia hi. Ataktak in “Selamat Hari Natal” ci’n akigelhding hizaw a, ahi zongin kopen Javanese kahih manin, “Slamet” ci’n akigelh hi ci’n genbeh hi.\nAma genna ah asuahlaitak in East Java aom nausuak siama Midwife te innah asuak kahihi cihi. Tua Midwife asemnu pen Christian hi a, Christmas nilian in asuak ahih manin “Merry Christmas” ci’n amin phuak un ci’n Midwife nu in ngaihsutpia cihi. Anu leh apa pen Muslim ahih zenzen uhhangin Midwife nu cihdan amauzong hoihsa uh ahih manin, “Merry Christmas” tawh akhiatna akibang ahi “Slamet Hari Natal” cih min apuak uh ahihi.\nRelated: Kawlgam in Indonesia ah buhtang kumsim Ton 500,000 zuakding ~ ZD\nIndonesian Christmas Greeting gelhdan taktak hileh “Selamat Hari Natal” cihding hizaw a, ahi zongin amaupen Javanese te ahih manin, “Slamet” tawh akigelh cihi. Tuaban ah “Slamet” cihpen Javanese te minah akihelzel khat hi a, bitna om “Safe” cih khiatnazong anei ahihi. Muslim kahih hangin Christian tawh kisai min kanei a, hih kamin vai zong kaveng kapam te’n hong gensia seselo uhhi cihi. ZD Sawltak #zomidaily\nPrevious: India ah ICBM Agni-V Missile asit manin China in South Asia ah Strategic Balance omsak kisam ci ~ TK Lian\nNext: Turkey leh Russia te’n US in Terrorist Group te huhna pia hi ci ~ TK Lian


url: =Makai Leh Khensatna. Agelh – Lian Muan Kim - Laibu Saal\nHome > Thuluui/Articles > Makai Leh Khensatna. Agelh – Lian Muan Kim\nMakai Leh Khensatna. Agelh – Lian Muan Kim\nPresident Reagan a neulai in, khatvei, khedap khat lei dingin sumbuk ah pai hi. Khedap tampi lak ah nih hoihsa in enen a, ahi zongin koi zaw lei ding cih khensat thei lo ahih manin guakciahkik hi. Tawlkhat khit ciangin hong kithawi kik leuleu a, tua khedap tegel mah en thapai in a leizawk ding a thei tuan kei hi. Tua leh khedap zuakpa in: Naupang pa aw nang na khensat theih kei a leh mi dang khatpeuh in nang a dingin hong khentat sak ding hi, ci in khedap khat mawkpiak in ciah sak hi. Reagan in: Ken ka khensat kei a leh mi dang khatpeuh in hong khentat sak ding hi mah veh e, ci-in hih thu mangngilh nawn lo hi.\nMakai khat in tupna ngimna a neihkhit ciangin tua- tawh kizui in kalsuan pah ding cih a khensat ding ahi hi. Gamtatna khat peuhpeuh pen khensatna khat peuhpeuh pana hong piang hi-a, khensatna omlo pi-a a piang na khat beek om lo hi. Tua hi-a, makai khat in a hunzui in na khat peuhpeuh zong manlang tak leh kician tak in a khensat theih ding kisam hi. Midangte leh makai pa muh zia zong kibang thei, zong kibang lo kha thei ding hi. Tuabang hun ciangin khensatna khat peuhpeuh a nei ding pen makai pa ahi hi. A zi, a ta leh a lawm a gualte peuh zong hilo a, a mah ngiat ahi hi. Tua banga khensatna neih theihna bek in makai ahih lam kilang sak hi.\nKhantoh ding leh\nVai khat peuhpeuh ahi zongin sepding bawl ding khat peuhpeuh a om ciang ahi zongin mipite in lunghiang nei thei uh ahih manin makai pa mah in a khensat kul hi. Sepding seploh ding khensat ding a om ciangin makai siam, siamlo zong kilang hi.\nPasian' innkuanpih suah theihna dingin mimal mah mah in Zeisu Honpa le Topa-a sankul hi. Amah i up ding leh i uploh ding mimal khensat ahi hi. Ahih hangin hih makaihna vai ah makai pa khensat khat pen mipite khensat mah tawh kibang ahih manin makaipa khensatna a hoih leh vaikuang a, a hoih kei leh kuanglo hi.\nTua ahih manin thu khensat ding khat peuhpeuh a om ciangin makai pa mah in khensat bek thamlo in a pilvang mahmah ding kisam hi. A khensatna hangin thuak a kul le zong thuak, sih a kul le zong si ngam ding hi.\nJoshua le Caleb in nungkik lo ding, manawt ding cih a khensat uh ciangin mipite'n suang tawh denlup sawm uh hi. Mipite' deihna zuituan lo uh hi. Thuak a kul le thuak, sih a kul le si dinga kiging uh ahi hi. Tua banga Pasian muanna tawh a khentat man un gualzawhna Topa‘n pia hi. Hih tegel a kipat dan uh leh a khensat dan uh hoih ahih manin a tawpdan uh zong lungkim huai mahmah hi. Joshua in hoi lo in Pasian makaihna zui tinten a, amah bek zong hilo in a innkuanpihte tawh Topa na sem uh hi (Joshua 24:15). Caleb in kum 85 a phak ciang nangawn in: Hih mual hong pia in, ci lai hi (Joshua 14:12). Migolte ahi a galte kihta nai tuan lo hi. Hih tegel in Pasian piak ahi a tupna, a ngimna uh bangin kalsuan uh a, nungkik ngeilo ding in khensatna nei uh ahih manin gualzo takin Pasian kiangah ciah uh hi.\nSawlu kumpipa Davuih khut sung a tun laitak in Davuih nasem pa in thatnuam mahmah hi. Tawm dawtsuk ziau leng nihvei dawtkik kul lo ding hi, cikeeimawk hi. Davuih in amah thah dinga a zongzong pa Sawlu pen that ding maw thatlo ding cih tu'n a khensat ding ahi hi. A nungzui pa khensatna peuh na mang kha hileh Pasian sathau nilhpa tungah a khialkha ding ahi hi. Ahih hangin Davuih in Pasian aitna leh a zahtakna tawh khensatna hoih hong nei thei-a a khutkhial kei hi (Samuel masa 24:1-7; 26:7-12). A that nop loh bang teh a nungzui pa'n Davuih mawhsak khaphial ding hi. Hih lai mun ah khensatna hoih a nei Davuih pen makai hoih ahih lam hong kilang mahmah hi.\nMuanglah ke’n la,\nNa nei ding hi.\nTopa Zeisu nungzuite lakah makaipi pen Pitazuh ahi hi. Khen-satna khat peuhpeuh zong nei thei mengmeng ahih manin pahtakna zong ngahthei zel hi. Tua kawmkal ah khatvei khensatna hoih hetlo khat hong nei kha hi. Kum nih val sung bang a nung a zuihpa Topa Zeisu a sihkhit teh thokik ding hi cih hong um zo nawnlo hi. Tua leh ngabeng dingin pai ning cih ngaih-sutna le khensatna hong nei-a nungzui 7 te in zong Pitazuh zui pah luailuai uh hi (Zawhang 21). A zenzen in Topa Zeisu na kilaakkik lo hileh a khan tawn ua ngabeng kik ding hi dihzen uh hi.\nGalkapmang Dwight D. Eisenhower leh a mi muan pawlkhatte in galpi nihna lai in a galkapte uh tawh a galkuanna uah khuadam lua mahmah, khuahun sia lua mahmah ahih manin manawt ding maw nawtlo ding, khuahun hoih ngak ding maw ngaklo ding cih khensat hak sa mahmah uh hi. Tua lai tak in Eisenhower in si ding maw hing ding cih a theihloh hangin manawt veve ding khensat ahih manin a sawtlo in gualzawhna dial hong khai uh hi.\nJohn Adams in U.S President a sep lai in a tembaw uh 300 Piancikte'n matsak hi. A gam ua tangmi pa ahi Charles Pinckney zong hawlkhia uh hi. Gammite hehluat mahmah amuh hangin John Adams in bang cih ding, bang sem ding, Piancikte do ding maw do lo ding cih a khensat thei kei hi. 1800 kum in kilemna bawl lai ahih manin a pa nasep pih teng khennih suak khin uh hi. Khensat dinga kilawm banga a khensat lohna in guallelhna piang sak hi. September 11, 2001 kum in World Trade Centre a kattum khit ciang President George W. Bush in hiamgamhte kap dingin na khensat khalo hi leh mipite'n a bangci ngaihsut uh tam! A kisam lopi khensatna dang khat hong neikha leuleu hi. Iraq-te kumpipa Saddam Hussein pen hepkhiat ding kithukim tek hi. Ahih hangin thauvui thautang tawh Iraq kap pah ding pen kithukim mel lo hi. Tua kawmkal ah Bush in ama khensatna tawh Iraq hong kapgawp a, sihna natna, a veng pak zo lo buaina le haksatna tuamtuamte hong piang hi.\nTua ahih manin makaipa khensatna tungah mite nuntak na ding leh sihna ding, Pasian na sepding le sep loh ding, a sia a pha sepding le sep loh ding kinga hi. Khantoh ding le kiamsuk ding zong makaipa' khensatna ah kinga hi. Khensatna hoih in Pasian minthang nading, nang leh na nungzuite hamphat nading hi a, khensatna hoihlo in Pasian mindai nading, nang leh na nungzuite hamsiat nading ahi hi.\nKhensatna Bangci Neih Ding\n1. Duhhop luatna leh hauhnop luatna tawh thu khensat ding hilo hi. Banghang hiam cih leh mikhat in To nih na sem khawm theilo hi (Matt 6:24). Sum leh Pasian na kisem khawm theilo ahih manin sum deihlua-a a duhhop mahmah khat pen piangthak makai hoih suakthei lo ding hi. Banghang hiam cih leh sum deihluatna in mawhna khempeuh ih zungpi hi (Tim masa 6:10). Duhhopna tawh khensatna a pia makai pa in dongtuak ding hi. Tua ahih manin sum leh pai sangin Pasian mah thupisak zaw a, tua lungsim mah tawh khensatna i neih theih ding thupi hi.\n2. Ei angsung bek khualna leh inn kuanpihte i huai nading ciang bek ngaihsutna tawh khensatna neih ding hilo a, vai khat peuhpeuh ah Pasian mah i ultun sak pen ding thupi hi.\n3. Mite pahtaak ding leh lungdam nading ngaih- sutna bek tawh khensatna neih ding hilo hi. Zeisu in a kumpi gam phut dinga hong pai hi napi makaite leh mipite pahtaak ding na asep sangin Pasian lungdam nading nasem in khentatna khat peuhpeuh pia zaw hi. Ei minthan nading sangin Pasian minthan semsem nading tupbel in nei-a, tua lungsim mah tawh khensatna i neih ding ahi hi.\n4. Khensatna i neih ciangin a thupi pen in thungetna ahi hi. Makai hoih pen ahi Zeisu in khensatna khat peuh peuh a neih ma in thungen masa den hi. Nungzuite' a teel dingin zan tawntung thungen hi. A galte' khutsung ah a kipiak ma in thungen masa hi. Khensatna khat peuhpeuh a neih ma in thungen masa ahih manin khial ngeilo hi. Mipi mai ah a sep ding khat peuhpeuh pen mipi om loh na mun ah thungetna tawh zo masa hi. Mawhna a baanglo, makai hoihpen ahi Zeisu in khensatna a neih ma in thungen masa den ahih leh piangthak makai khat in bang zahta in nget huai zaw lai hiam! Thungetna gina neilo pi in khensatna hoih lam-en kei ni. Makai pilvang a suak dingin kilam-en kei ni.\nKhensatna banga Bangci Kalsuan Ding\nThukhensat ding haksa lo a, khensatna banga kalsuan pah ding haksa hi. Ahi zongin khensatna bangin kalsuan kei le hang khensat thaman om lo hi. Tua ahih manin khensatna bangin bangci kalsuan thei ding ihi hiam.\n· Gelhkhia masa ding \n· A bei ding zah geel ding \n· Khiatna neisak ding \n· Na dang tuamtuamte sangin thupi sak masa ding \n· Kician sak sitset ding \n· A piangthei dingte khensat ding \n· Pawl zawn ding \n· A kisam banga hong huhding mi zong ding \n· Kalsuan khia ding \n· Gualzawhnate hangin pahtakna pia ding \n· Tupna mitsuan gige ding \n· A nuam theithei dinga lawpna tawh sem khia ding\n1) Dwight D. Eisenhower pen Oct. 14, 1890 in Denison, Texas ah suak hi. Presbyterian pawlpi mi hi-in 1945-48 dong USA General leh Statesman sem hi. January 20, 1953 in 34th president suakin term 2 sem a, January 20, 1961 in John F. Kenedy in laih hi. 1956 kum in America state khat le khat kikawm na ding lamzikpi bawl kipan uh a, ama President sepsung mah in America thuletpi dingin In God We Trust kipsak uh hi. Tua In God We Trust pen 1957 kum in a sum tung uah khen uh hi. Mamie Geneva Doud tawh ta 2 nei uh a, March 28, 1969 ni-in leitung nusia hi. US President hoih pen 10 lak ah khat in kihel a, pahtawina leh minphatna tampi ngah hi.\n2) George W. Bush pen July 6, 1946 in New Haven, Connecticut ah suaka, sanggam 5 nei hi. Episcopal pawlpi pan khangkhia hi na pi, a zi Laura Bush ih pawlpi ahi United Methodist pawlpi mi suak hi. A pu Prescott Bush in Connecticut ah Senator sem a, a pa George W. H. Bush in 1989-1993 sung US President sem hi. Yale University pan in BA ngah a, Harvard University pan in MBA ngah hi. Kimawl siam na pi laibel kiva khollo hi. 1968 in Vietnam gal kuan dingin galkap tum in vanleng galkap suak hi. Vanleng galkap a suah na dinga laivuan na ah a 25 na bek ngah in ong liamliam sam hi. Texas Governor a 46th na kum 5 sung sem a, tua ciangin January 20, 2001 in US President a 43th na suak hi. Nihvei a kizom in President sem hi.\nMakaih Pilna Laibu\nLai gelh Dr. Lian Muan Kim in Zomi eLibrary / Laibusaal ading in Phalna ahong piak ahi hi.\nDr. Lian Muan Kim Makaih Pilna Pasian Thu Thuluui/Articles\nItem Reviewed: Makai Leh Khensatna. Agelh – Lian Muan Kim Description: Rating: 5 Reviewed By: Cinpu Zomi


url: =Hunhoih (Appointed Time or Opportunity) :: ZOMI DAILY\nposted on 18 May 2014 at 9:57 am Lomkholna: Article, Dalsianhung\nLeitungah mikim in khangkhat nuntakna ah nuntakna dingin hong lamdang sak hunhoih (chance) thumvei tek kingah hamtang hi. Tua thumvei sungah khatvei bekbek namat khak leh mi thupi nasuak zo dinghi. Tua banah thumvei bupin namat khak leh mi thupi mahmah nasuakzo dinghi.\nI gentheih zel aom mah bangin, hun in mihingte hongngaklo a, mihingte in hun kingak theizel hi. Mihing tektek sung panin gualtung vabang atuang zaw deuhte ih et tak teh, hun zatsiam mite ahi uhhi. Hunhoih pomsiam in, zangsiamte pen midangte’ nuai ah om ngeilo limlim uh cih dinghi.\nKawl ten paunak nanei uh a,\n1) Khangno lai pilna zong,\n2) Pilna dawntuai tunteh hauhna zong,\n3) Pilna leh hauhna zon khitteh Pasian ading piak khiatna tawh sem ci-in paunak nanei uh a, tua tawh kipantah ngiat uh ahih manin, Kawlte tampi pen hih vision lianpi tawh hong sangkah toto semsem uh a, ei Zomi te bangin Kawlte iphak zawhna aom sam hangin, mun tampi ah etteh huai mahmah uhhi.\nKum 32 ciang peuhmah Sang kah in pilna sin tinten lehang hoih kasa hi. Kum 20 ma peuhmah in Tan 10 kizo limlim dinga, Kum 4 sungin Bachelor, Kum 3 sungin Master, kum 5 sungin Ph.D kitung man hi. Tua hileh kum 32 bang kiphato ta hi. Hih pen aziakai pawl dinga kasansat hilai hi.\nKum 33 panin kum 60 kikal sum zonna (kumpi nasep, private nasep, sum khuambul tawh nasep) tuamtuam kizongto henla, kum 60 ih cinkhit ciangin, bangmah sem nawnlo in, utna peuhpeuh, ut bangbang in tawldamna tuamtuam ah kitawldam sak ding, ki lungnuam sak hithiat dinghi.\nZi le Pasal:\nPilna sin a maban neite in, Master level peuhmah atun masiah zi neih huailo hi. Ahi zongin, numeite inbel Bachelor a tunzawh ciangin pasal neih ding hoih hi. I minam sungah Personal Time Management ih neih loh man or ih ki lamlah loh manin, nam dangte nungah kipai dialdial hi.\nMinam nasepna pen ih om muan muntek panin kisem theilua hi. Kumpi nasem khat nahi a, biakna nasem khat nahi a, political party, bussiness leh ih ankuang ading nasep kawmkawm in Minam kipawlnate tawh khut kilen in kisem kawmkawm to thei lua hi.\nI ngah sum (income) sung panin, minam ading mapanna ah ih lunglutna panmun khat ah minam adingin, % hiam khat kipia thei hi. Education lam maw? Nopna dahna lam maw? Political Party lam maw? Nang lungtun zawkzawk na ah ki mapang thei lua hi.\nI minam sungah kipattahna leh kithapiakna lamah pilsinna pen kinelh siahlua mahmah ahih manin, Zomite pilna lamah kituantual lua in, mi nuai ah General Worker in ki om hi. General Worker panin General Management ih tuntoh zawh nading lampi leh mapankhopzia pawlkhat mailam ah aban zomto lai ni.\nI khan sungah Chance hoih 3 tengzong goal tunzo nailo ihih manin, mailam ah zoptoh pehtoh laidingin koih phot ni.\nPrevious: Tuhun Khangno lungsim kithawizia ding ~ Dr. Pum Khan Pau\nNext: Farewell Sia Joseph Kam Tung Sang


url: =Singapore ah innteeng nasemin aom Lhai Nei Kim inntungpan kia in si :: ZOMI DAILY\nposted on 27 February 2018 at 9:03 pm UTC+9:30 Lomkholna: News, Singapore, Zomi\nSingapore gamsung ah nasem in aom Myanmar gammi numeikhat inntung panin tuaksuk in si cih DVB pan kiza hi. Tua numeinu minpen Lhai Nei Kim kici a, Singapore, Hougang vengsung aom Block 476B ah innteeng nasem “Domestic Worker” in aomkhat kici hi.\nZanni Monday (Feb 26) zingsanglam 6am hunpawl in Hougang vengsung anasepna inntungdawl 12 Floor panin lengkhia in, hongnusia kici hi. (Facebook tungah pawlkhat te’n alengkhia hilo in, puan apho laitak akiasuk acizong om uhhi)\nLhai Nei Kim pen kum 33 aphakhin khat hi a, Myanmar gamsungah Tamu khuasungah ateengkhat ahihi.\nSingapore ah innteeng nasemding in apaizawh, atunzawh pen kha 6 bek phapan kici hi.\nLhai Nei Kim ii apasal in agenna ah hihbangin azi in anutsiatziau pen ka umzokei hi. Nungdiak mahmah inzong Video Call tawh kaki ho uhhi. Kim ii anu apa akua mapeuh inzong umtheilo uhhi. Kuamahtawh ki khasiatna omlo a, hihbangin hongnusia cih kazakvat uhciangin ka khasia mahmah uhhi. A nasepna innteek Boss tetawhzong alemlo om cihbang hong genngeilo hi ci’n apasal in genkhia cihi.\nHongnusia Lhai Nei Kim pen pasal neikhin hi a, tazong 2 aneikhin ahihi. Atate pen khat kum 13 phakhin a, aneuzaw pen kum 7 bekbek aphapan ahihi. Innkuanpih nulepa, apasal, ataneu te nusia in Singapore ah nuntak anopzawding lunggulhna tawh sumzongin akuankhia hiding a, hihbang thute ihzakkhak ciangin ihdipngek hongsukha mahmah hi. Athu ala akicianzaw in atheipeuh Comment panin ahizongin ki Update totoni.\n2017 kumsung inzong Singapore ah innteeng Domestic Worker in aom Zin Mar Oo kici numeino khatzong inndawl 19 panin lengkhia in anuntakna beilawh ngeikhin hi. Zin Mar Oo pen Myanmar, Rakhine State pan ahihi.\nTuaban ah 2016 kumsung inzong Singapore gamsung mahah innteeng nasemin aom Chin State, Dimpi khuapan Nu Piang Ngaih Don in hongnusia hi. Nu Piang Ngaih Don zong ataneu nusia in Singapore gamsung ah nasemin akuankhia hi a, innteekte bawlsiatna hangtawh anuntakna aneilawh hilhial hilawmlawm a, khasiat huai phadiak hi. Sawltak #zomidaily\nPrevious: US Zomi te & ZAM ~ Pu Zokhai\nNext: Tuni Pasian Kammal (Feb 27, 2018)\nA khua atui anu apa te min khawng zong homg at sam ve vua guai te.